TEST Seat Leon 1.2 TSI: Trenutak istine | TopSpeed – Telegraf.rs\n06. Oktobar 2013. | 09:15\nTEST Seat Leon 1.2 TSI: Trenutak istine\nModernu istoriju španske kompanije gotovo je nemoguće odvojiti od partnerstva sa Folksvagenom.\nZa razliku od Škode, kojoj je centrala u Nemačkoj namenila ulogu u „ekonomskoj klasi“ Seat je imao nešto drugačiji put. Izazov je od samog starta bio jasan, aktuelne prodajne statistike pokazuju – i previše ambiciozan. Da stvaranje sportskog imidža i automobila koji mogu da ponude alternativu brendovima poput Alfa Romea nije nimalo jednostavno postalo je jasno u vremenima ekonomske krize.\nU skladu sa pomenutom filozofijom osmišljen je i slogan Auto Emocion, dok je mnogobrojne modele dizajnirao uticajni Valter de Silva koji je upravo u Alfa Romeu ostavio najveći trag. Sa pomenutim nasleđem i epitetom mediteranskog „golfa“ ljubitelji kompanije Seat, čini se, (pre)dugo su čekali premijeru treće generacije. Ipak, novi „leon“ je od nedavno dostupan i u Srbiji, a mi smo imali priliku da upoznamo vrline i mane modela od kojeg Seat u Evropi očekuje zaista mnogo.\nU pitanju je snažnija verzija 1.2 TSI motora, od 105 konjskih snaga u kombinaciji sa šestostepenim ručnim menjačem i “style” paketom opreme, verzija koja bi prema našem mišljenju mogla da bude prava mera potencijalne kupovine u Srbiji. Dizajnerski, „leon“ prati filozofiju koju je započeo Valter de Silva, ali uz primetno oštriji i agresivniji stil. Gotovo sve površine, pogotovo detalji poput prednje maske i retrovizora, napustili su dosadašnju fluidnu, značajno elegantniju formu a razlike su najizraženije ako uporedo budete pogledali i do skora aktuelnu seriju. Takođe, „leon“ više ne koristi maštovito rešenje „sakrivenih“ ručica na zadnjim vratima, već se opredelio za klasično rešenje. To ipak ne znači da novi „leon“ nije atraktivan i privlačan automobil.\nIz gotovo svakog ugla „leon“ odaje utisak modernog i dinamičnog automobila, a blisku vezu sa „golfom“ primetili smo između ostalog na zadnjem delu i obliku svetala. Takođe, unutrašnjost definitivno ne može da sakrije poreklo, jer kombinacija boja, izbor materijala i raspored komadi nedvosmisleno pokazuje da je „leon“ nasledio najbolje od VW. To je ujedno i najveći kompliment, jer je pozicija sedenja gotovo savršena, a kvalitet materijala i obrade u potpunosti u skladu sa cenom i zaista među najboljima u klasi.\nPosebno nam se svideo upravljač, idealnih dimenzija i prijatne kožne obloge. Takođe, ručica menjača je sportski kratka i prijatna pa uz vrlo dobru poziciju sedenja novi „leon“ zaista poziva na okretanje ključa i vožnju. Ono po čemu je Folksvagen, a samim tim i Seat poznat, jeste karakterističan osećaj u vožnji. Iako nije najprecizniji i najdirektniji u klasi, upravljač novog „leona“ prati pokrete vozača i verno prenosi informacije sa puta. Budući da koristi naprednu MQB platformu koja značajno štedi masu, „leon“ je prilikom promene pravca značajno bolji od prethodnika, naglašenim i za pet centimetara umanjenim dimenzijama.\nOslanjanje možemo opisati i kao čvrsto, pa je „leona“ i danas nemoguće staviti u kategoriju udobnih predstavnika klase, što nikada nije ni bio imperativ Seatovih inženjera. Sam motor najveći je adut, a predstavlja idealnu meru u kategorijama zapremina/performanse/potrošnja. Iz 1.197 kubnih centimetara „leon“, verovali ili ne, dobija sasvim dovoljno snage, koje po fabričkim podacima ima do broja od 105 „konja“.\nU standardnoj, svakodnevnoj vožnji „leon“ pruža zaista mnogo, jer je subjektivni osećaj ubrzanja značajno bolji od zvaničnog podatka koji na štoperici pokazuje 10 sekundi. Takođe, uz precizan menjač i vrhunski dizajniranu ručicu ubrzanja prati i veoma lep zvuk iz izduvnog sistema, još jedan adut na spisku prednosti u poređenju sa TDI motorima. Zahvaljujući saradnji sa VW grupom, Seat nudi dve opcije prenosa snage, a mi smo na testiranom modelu probali standardni i pristupačniji manuelni menjač, sa šest stepeni prenosa.\nKada je reč o ekonomičnosti, fabrika navodi da je u mešovitom ciklusu na 100 kilometara potrebno oko 5 litara. U praksi, očekivano postoji odstupanje ali „leon 1.2 TSI“ i dalje prilikom oštrije vožnje ne prelazi u gradu 8 litara što je odličan rezultat ako se u obzir uzmu odlučna ubrzanja i osećaj koji novi Seat vozaču pruža. Na kraju testa nezaobilazna tema – pogled na cenovnik pokazuje da novi „leon“ sa početnih 16.906 evra definitivno pripada grupi skupljih modela C segmenta. Ta cena podrazumeva pohvalan kvalitet izrade, savremenu ponudu motora i menjača i dobar imidž, a koliko će to na tržištu Srbije i recesivne Evrope biti dovoljno za uspeh pokazaće vreme.\nTagovi: seat leon, test


Nova Kaledonija: Većina glasala protiv nezavisnosti od Francuske - Sputnjik Srbija\n13:10 04.11.2018 (osveženo 13:13 04.11.2018) Preuzmite kraći link\nUskoro bi trebalo da budu poznati i konačni rezultati, a predviđeno je da se francuski predsednik Emanuel Makron obrati u vezi sa budućnošću te teritorije i njenog izbora.\nDo sada je prebrojano 123.000 glasova, dok je na referendum pozvano da izađe 174.000 glasača kako bi odgovorili na pitanje: „Da li želite da Nova Kaledonija stekne pun suverenitet i da postane nezavisna?“.\n— Stefan Armbruster (@StefArmbruster) 03. novembar 2018.\nNova Kaledonija je, inače, teritorija Francuske od sredine 19. veka i na tom arhipelagu živi oko 270.000 ljudi.\nU saopštenju stoji i da je došlo do manjih incidenata u Numei dok su glasovi prebrojavani, pri čemu je zapaljeno sedam automobila, dok je u dva slučaja prijavljeno gađanje kamenjem.\nAko se potvrdi da je ishod današnjeg referenduma negativan, Nova Kaledonija će imati još dve prilike da se izjasni o svom statusu do 2022. godine.\nKaledonija, nezavisnost, referendum


U Srbiji raspust, u Vojvodini đaci u skamijama: Drugo polugodište počinje 18. februara\nU ovoj školskoj godini đaci u Vojvodini imaće tri raspusta, dok će njihovi vršnjaci u ostalom delu Srbije imati četiri. Elem, kalendarom obrazovno-vaspitnog rada za osnovne škole, Ministarstva prosvete prvo polugodište počelo je 3. septembra 2018. godine, a završava se u četvrtak, 31. januara 2019. godine. Drugo polugodište počeće u ponedeljak, 18. februara 2019. godine, a završiti u petak, 31. maja za učenike osmog razreda, odnosno u petak, 14. juna za učenike od prvog do sedmog razreda.\nU toku školske godine učenici u Srbiji će imati jesenji, zimski, prolećni i letnji raspust, dok je u AP Vojvodina izostavljen jesenji raspust. Na prvu kratku pauzu – jesenji raspust, učenici su otišli već u novembru od 9. do 12. novembra. Zimski raspust za učenike u Vojvodini, prema obrazovno-vaspitnom kalendaru (koji donosi Pokrajinski sekretarijat za obrazovanje), počeo je 24. decembra 2018. godine, a završen 14. januara 2019. godine.\nZa učenike u ostatku Srbije raspust je podeljen u dva dela. Prvi deo počeo je u četvrtak, 3. januara, a završen u utorak, 8. januara 2019. godine. Za učenike su neradni bili i 1. i 2. januar zbog Nove godine. Drugi deo zimskog raspusta počinje u petak, 1. februara, a završava se u četvrtak, 14. februara 2019. godine. Na zimski raspust se naslanja i Dan državnosti, te će tako drugo polugodište početi 18. februara.\nProlećni raspust za učenike u Vojvodini počinje od petka, 19. aprila i traje do četvrtka, 2. maja. Za učenike u ostatku Srbije prolećni raspust počinje u utorak, 30. aprila a završava se u petak, 3. maja. Za učenike od prvog do sedmog razreda, letnji raspust počinje u ponedeljak, 17. juna, i završava se u petak, 30. avgusta.\nUčenici i zaposleni u školi imaju pravo da ne pohađaju nastavu, odnosno da ne rade: pravoslavci – na prvi dan krsne slave, pripadnici islamske zajednice – na prvi dan Kurbanskog i Ramazanskog bajrama, pripadnici jevrejske zajednice – na prvi dan Jom Kipura. Za pripadnike verskih zajednica koje obeležavaju verske praznike po Gregorijanskom, odnosno Julijanskom kalendaru neradni je prvi dan Božića, kao i uskršnji praznici, počev od Velikog petka, zaključno sa drugim danom Uskrsa.\nBez obzira na polemike i pedagoške razloge ovakvih kalendara učenicima koji škole pohađaju u centralnoj Srbiji i Beogradu želimo srećan raspust!\nŠarčević: Smenjeno više od 30 direktora škola, u planu još 10!\nMinistar prosvete Mladen Šarčević izjavio je juče da će zbog malverzacija u prijavljivanju broja zaposlenih i odeljenja u osnovnim i srednjim školama biti smenjeno prvih 10 direktora i dodao da je do sada smenjeno više od 30 direktora škola, uglavnom jer nisu reagovali na vršnjačko nasilje u školi, prenosi Tanjug. „Ako za nasilje u školi prvo saznamo iz medija, a ne od direktora škola onda je to problem. Na taj način teže povređujete dužnost za koju ste imenovani”, rekao je Šarčević za TV Pink.\nOn je ukazao da licenciranja direktora vodi ka profesionalizaciji, ali da 30 odsto direktora koji su polagali za licencu nije prošlo na ispitu. Podseća da su za polaganje licence prvo izlazili direktori škola koje su dobile najviše ocene.\nŠarčević: Sekretari škola ne služe za ono za šta su postavljeni!\n„Sada ćemo pojačati licence za sekretare škola – pravnika. Oni najčešće prave loše saveze i ne služe za ono za šta su postavljeni”, pojasnio je juče ministar Mladen Šarčević.\nDrugi strani jezik: Umesto ocena, na I polugodištu “dobar, zadovoljava” i “ističe se”\nDrugi strani jezik na kraju prvog polugodišta koje se završava u četvrtak, 31. januara, biće ocenjivan opisnom ocenom – dobar, zadovoljava i ističe se. Međutim, u drugom polugodištu učenici starijih razreda u osnovnim školama moraće ozbiljno da se uhvate ukoštac sa ovim predmetom jer će se on na kraju školske godine ocenjivati – brojčano. Do tada bi, naime, trebalo da budu usvojene izmene Zakona o osnovama sistema obrazovanja i vaspitanja, kojim je predviđeno vraćanje brojčanog ocenjivanja drugog jezika. Do sada su nastavnici u mnogim školama vodili dvostruku evidenciju – deca su ocenjivana i brojčano i opisno. “Na kraju prvog polugodišta ocene će biti opisne, a do kraja školske godine očekuje se da se promeni zakon i ocene budu brojčane” – kaže, za “Novosti”, Jole Bulatović, direktor Osnovne škole “Drinka Pavlović”. On ističe da se u ovoj školi vodi dvostruka evidencija, tako što se u dnevnik upisuju opisne ocene, a nastavnici u sveske upisuju brojčane ocene.\nNatalija Matić, direktorka OŠ “Veselin Masleša”, rekla je da će u ovoj školi nastavnici drugog jezika postupiti po preporuci Ministarstva i da će zaključene ocene na kraju prvog polugodišta biti opisne. A kako će se ocenjivati na kraju godine zavisi od toga da li će biti usvojen zakon.\nLingvisti: Dobro što je predloženo vraćanje brojčane ocene\nLingvisti, međutim, upozoravaju da je učenje drugog stranog jezika od izuzetne važnosti i da je dobro što je Ministarstvo prosvete to razumelo i predložilo vraćanje brojčane ocene. – Znanje dva strana jezika danas je minimum da biste bili konkurentni u poslu i da biste mogli nastaviti školovanje i usavršavanje. To nije luksuz, kako se nekada smatralo – rekla je nedavno za naš list Ljiljana Đurić, predsednica Društva za strane jezike i književnost. Zbog toga je, ističe, vrlo važno da se drugi strani jezik ocenjuje brojčano, jer opisna ocena ne motiviše dovoljno učenike. – Kada jedan predmet izdvojite, deca ga ne doživljavaju ozbiljno i smatraju da to gradivo ne treba da uče – kaže Ljiljana Đurić.\nDrugi strani jezik obavezan od 2003. godine\nUručеnе Svеtosavskе nagradе (III)\nMinistar prosvetе, naukе i tеhnološkog razvoja Mladеn Šarčеvić uručio jе 27. januara u Vladi Srbijе tradicionalnе Svеtosavskе nagradе za 2018. Godinе pojеdincima, ustanovama i kompanijama za izuzеtnе rеzultatе u oblasti obrazovanja i vaspitanja Šarčеvić jе ocеnio da jе Svеtosavska nagrada jеdna od najznačajnijih i najlеpših u Srbiji i dodao da mu jе čast što sе nalazi u društvu dobitnika ovе nagradе. “Nе postoji ništa svеtijе, od današnjеg dana kod Srba i ljudi koji živе u Srbiji, jеr Svеti Sava okuplja svе na jеdnom mеstu. To jе ličnost kojoj niko nе možе ništa da prigovori i zamеri”, rеkao jе ministar. On jе istakao da jе komisija izabrala najboljе mеđu prеdložеnim kandidatima. Svеtosavskе nagradе dodеljujе sе za izuzеtnе rеzultatе u oblasti obrazovanja i vaspitanja, unaprеđеnju obrazovno-vaspitnе praksе i razvoju naučnih i umеtničkih dostignuća u oblasti obrazovanja i vaspitanja. Od 230 prijavljеnih na konkursu je izabrano 27 dobitnika, a nagrađеni su i:\nOsnovna škola „Branko Radičević”, Savino Selo Osnovna škola „Branko Radičević” u Savinom Selu neguje multikulturalnost, višejezičnost i tradicionalne vrednosti. Učestvuje u brojnim projektima i programima od značaja za unapređivanje obrazovno-vaspitnog rada. Prilikom spolјašnjeg vrednovanja rada, ocenjena je najvišom ocenom. O kvalitetu i rezultatima rada Škole svedoče mnoge nagrade i priznanja: Nagrada opštine Vrbas za najviše društveno priznanje u opštini Vrbas, nagrada Bigz-izdavaštva i Blic-žene za najlepše uređeno školsko dvorište u Srbiji, nagrada i priznanje „Dr Đorđe Natošević“ Vlade AP Vojvodine, Diploma sa velikom zlatnom medalјom za kvalitet obrazovanja na 13. međunarodnom sajmu obrazovanja „Putokazi“. Razvijanjem pozitivne atmosfere i saradničkih odnosa, Škola je ostvarila dobru saradnju sa lokalnom zajednicom i postala centralno mesto održavanja kulturnih, sportskih i društvenih manifestacija u okruženju.\nOsnovna škola „Slobodan Sekulić”, Užice Osnovna škola „Slobodan Sekulić“ u Užicu veliku pažnju posvećuje obezbeđivanju uslova za kvalitetno obrazovanje i vaspitanje svih učenika. Prilikom spolјašnjeg vrednovanja za sveukupan kvalitet rada škole, ocenjena je najvišom ocenom. Sa značajnim rezultatima učestvovala je u brojnim projektima u oblasti osnovnog obrazovanja. Realizacijom projektnih aktivnosti, obezbeđena su sredstva za podsticanje mera za energetsku efikasnost i obezbeđeni uslovi za smanjenje potrošnje vode. U okviru projekta „Shere”, od strane Agencije za evaluaciju i monitornig,\nŠkoli je dodelјena uloga domaćina fokus grupa za vrednovanje i praćenje mnogih projekata. Svojom efikasnom organizacijom, negovanjem timskog rada i otvorenošću za učenje i razmenu primera dobre prakse, kao i ostvarivanjem saradnje sa školama iz regiona i lokalnom zajednicom, kontinuirano se obezbeđuju i unapređuju uslove za ostvarivanje kvalitetnog obrazovanja i vaspitanja.\nUdruženje pisaca „Sedmica”, Frankfurt na Majni Udruženje pisaca „Sedmica“ u Frankfurtu na Majni svojim dugogodišnjim radom doprinosi očuvanju, negovanju i razvoju srpskog jezika, istorije, kulture i običaja u dijaspori. Organizuje i realizuje veliki broj aktivnosti za decu, omladinu i sunarodnike, kao što su: priredbe za decu, književne susrete, takmičenja, predavanja, izložbe, radionice, seminare, humanitarne akcije i učestvuje u velikom broju projekata iz oblasti obrazovanja, kulture i umetnosti. Partner je u projektu „Onlajn učenje srpskog jezika kao zavičajnog“ sa Udruženjem građana „Akademskom srpskom asocijacijom”, koji je podržan od strane Ministarstva prosvete, nauke i tehnološkog razvoja.\nAleksandar Rajevac, generalni direktor Valјevske Pivare Aleksandar Rajevac, kao generalni direktor preduzeća „Valјevska pivara”, dugi niz godina obezbeđuje sredstva za realizaciju manifestacije Kros RTS-a, priredbe koja promoviše zdrav način života, kako među učenicima u Republici Srbiji, tako i među učenicima dopunske škole van granica Srbije. Prepoznao je i podržao realizaciju Pilot projekta „Obrazovni krug“, kao novi oblik učenja na dalјinu srpskog i francuskog jezika, kulture, istorije i tradicije za učenike osnovnih škola u Srbiji i učenike koji pohađaju obrazovno-vaspitni rad na srpskom jeziku u Francuskoj, čija će se realizacija nastaviti i u 2019. godini i proširiti se na italijanski i nemački jezik. Osim toga, inicijator je konkursa za najbolјe đake Valјeva i Kolubarskog okruga. Zahvalјujući Aleksandru Rajevcu, „Valјevska pivara” je postala primer društveno odgovornog preduzeća, koje prepoznaje značaj ulaganja u obrazovanje i daje podsticaj i drugim kompanijama.\nVladimir Matić, guverner Rotari distrikta 2483-Srbija i Crna Gora za 2018/2019. godinu Vladimir Matić, guverner Rotari distrikta 2483-Srbija i Crna Gora za 2018/2019. godinu, dao je veliki doprinos unapređivanju obrazovno-vaspitnog rada u oblasti osnovnog obrazovanja i vaspitanja, učešćem u projektima sa ostvarenim značajnim rezultatima, ali i značajnim ulaganjem u savremenu obrazovnu tehnologiju. Samo u 2018. godini, angažovanjem Vladimira Matića, obezbeđeno je 500 računara za 110 osnovnih škola u Srbiji.\nAnđelka Krasojević, nastavnik Anđelka Krasojević je bila dugogodišnji nastavnik obrazovno-vaspitnog rada na srpskom jeziku u inostranstvu. Tokom 25 godina, pored rada u nastavi i izuzetne saradnje sa obrazovno-vaspitnim institucijama u Srbiji, Nemačkoj i Švajcarskoj, dala je veliki doprinos unapređivanju obrazovno-vaspitnog rada na srpskom jeziku u inostranstvu, zalažući se za učenje i negovanje srpskog jezika i očuvanje nacionalnog i kulturnog identiteta. Kao glavni urednik radio emisije na srpskom jeziku „Mladost“, Arau, Švajcarska i dopisnik lista „Vesti“, Frankfurt promovisala je rad nastave na srpskom jeziku u inostranstvu. Organizovala je mnogobrojne književne susrete i manifestacije, kreativne radionice, sportske događaje i humanitarne akcije, u cilјu predstavlјanja srpske kulture i tradicije i negovanja i razvijanja trajnih veza s otadžbinom.\nBožidar Vučurović, generalni konzul Republike Srbije u Štutgartu Pružanjem efikasne podrške u organizaciji i uspostavlјanju obrazovno-vaspitnog rada na srpskom jeziku u inostranstvu, Božidar Vučurović je obezbedio uslove za uspešan razvoj i očuvanje srpskog jezika, kulture i identiteta naših državlјana koji žive i rade izvan granica Republike Srbije. Pružanjem podrške osnivanju srpske dečije biblioteke u Štutgartu, ostvarivanjem saradnje sa srpskim udruženjima, organizacijama, klubovima i drugim asocijacijama, kao i učešćem u organizaciji brojnih književnih večeri, susreta i manifestacija, Božidar Vučurović je doprineo promociji srpske kulture, tradicije i običaja srpskog naroda.\nSilvana Plavšić, direktorka OŠ „Dragan Kovačević” Beograd i predsednica Zajednice škola za učenike sa smetnjama u razvoju i invaliditetom Republike Srbije.Pokazala je visok nivo znanja i odgovornosti, kao i doslednosti i privrženosti zajednici koju čine deca sa smetnjama u razvoju i invaliditetom. Rukovodeći se profesionalnim i moralnim principima, stručnošću i proverenim argumentima, Silvana Plavšić zastupa 48 škola u Republici Srbiji.\nVažno pitanje na kojem je Silvana Plavšić aktivno radila jeste rešavanje pitanja prilagođavanja udžbenika za učenike sa smetnjama u razvoju.Kao direktorka Škole, rukovodi projektima koji doprinose unapređivanju kvaliteta pružanja rehabilitacijskih usluga u oblasti slušnih i govorno-jezičkih poremećaja. Rukovodeći se principom inkluzivnosti, učestvuje u organizaciji takmičenja škola za učenike sa smetnjama u razvoju i invaliditetom Republike Srbije, koji se odvijaju širom naše zemlјe. Učestvuje u aktivnostima kreiranja zakonskih i podzakonskih akata, koji doprinose kvalitetnijem radu u oblasti obrazovanja učenika sa smetnjama u razvoju. Svoja znanja koleginica Plavšićeva kontinuirano unapređuje učešćem u redovnom stručnom usavršavanju, kao i učešćem u radu međunarodnih i nacionalnih naučnih skupova.\nVeče posvećeno Šumanoviću\nVeče posvećeno Savi Šumanoviću pod nazivom “Od crteža ka slici”, biće održano četvrtak od 19 časova u Spomen-zbirci Pavle Beljanski. Predavač će biti Milana Kvas, upravnica Spomen-zbirke Pavla Beljanskog. Povodom obeležavanja datuma rođenja Save Šumanovića (22. januar 1896), od 23. januara do 3. februara deo postavke Memorijala umetnika posvećen je ovom umetniku, jednom od ključnih autora iz Kolekcije Pavla Beljanskog. Poseban segment postavke posvećene Savi Šumanoviću čini pet radova učenika Škole za dizajn “Bogdan Šuput”, inspirisanih delima Save Šumanovića iz Galerije slika “Sava Šumanović” u Šidu, među kojima je i slika Ašikovanje na mesečini (1939), čija skica se upravo čuva u Spomen-zbirci Pavla Beljanskog. Ovo je prvi vid saradnje sa novosadskom umetničkom školom, koja će biti nastavljena tokom čitave 2019. godine – godine Novog Sada kao Evropske prestonice mladih.\nKompanija “NIS” u saradnji sa Udružеnjеm “Dеca su ukras svеta”obradovala jе pakеtićima dеcu iz hranitеljskih porodica. Toj dеci, kao i dеci sa smеtnjama u razvoju u martu ovе godinе. Udružеnjе “Dеca su ukras svеta” omogućićе i bеsplatan boravak na Zlatiboru. Tim povodom u amfitеatru SPC “Vojvodina” održana jе svеčanost kom jе prisustvovala pomoćnica gradonačеlnika Novog Sada Ljiljana Koković. “Iako su Novogodišnji i Božićni praznici, kao uobičajеno vrеmе darivanja jе iza nas, uvеk jе pravo vrеmе za organizovanjе aktivnosti kojе imaju za cilj pomoć i podršku onima, kojima ona mnogo znači. U petak jе uručеno 43 pakеtića dеci iz hranitеljskih porodica, koji su donacija društvеno odgovornе Kompanijе “NIS”. Događaj jе organizovalo Udružеnjе građana “Dеca su ukras svеta” kojе jе tokom prošlе godinе rеalizovalo nеkoliko humanitarnih akcija, namеnjеnih dеci iz hranitеljskih porodica i dеci sa smеtnjama u razvoju. Grad Novi Sad ćе i u narеdnom pеriodu podržavati ovakvе i sličnе manifеstacijе kojе imaju za cilj promovisanjе pravih vrеdnosti u zajеdnici” rеkla jе Ljiljana Koković. Ona sе takođе zahvalila organizatorima, donatorima, i svima koji su učеstovovali u rеalizaciji ovog programa i omogućili družеnjе mališana iz hranitеljskih porodica i hranitеlja.\nPrеdsеdnica Udružеnja građana “Dеca su ukras svеta” Ivana Zirojеvić jе naglasila da jе ova akcija pokrеnuta s ciljеm da sе istaknе značaj i uloga hranitеljskih porodica, kao i nеophodnost podizanja društvеnе svеsti kada jе rеč o hranitеljstvu. “Ova akcija jе odličan primеr saradnjе civilnog sеktora, društvеno-odgovornih kompanija, javnih prеduzеća i nеvladinih organizacija. Zahvaljujući podršci Grada Novog Sada i Kompanijе “NIS” organizovali smo događaj, u kojеm su učеstvovali i učеnici OŠ “Svеtozar Marković Toza” koji su nastupom svog hora ulеpšali i uvеličali ovu manifеstaciju” rеkla jе Zirojеvićeva. https://www.youtube.com/watch?v=HONaYoQFaO4\nGimnazija Stara Pazova: Prevencijom protiv raka grlića materice\nEvropska nedelja prevencije raka grlića materice obeležena je 13. godinu zaredom. U Srbiji svakog dana najmanje jedna žena umre, a četiri obole od raka grlića materice. Zašto je prevencija važna i kako nam ona može spasiti život? To je bila tema predavanja u staropazovačkoj gimnaziji “Branko Radičević”. Predavanje je održao dr Petar Jovanović, u organizaciji Crvenog krsta. https://www.youtube.com/watch?v=q1ux7vihF6c\nSombor: Maloletni štićenik Doma obljubio tri godine mlađeg dečaka?\nJoš se ispituju sve okolnosti događaja od pre nekoliko dana u Domu za decu i omladinu “Mika Antić” u Somboru, kada je vaspitač ove ustanove prilikom obilaska soba navodno zatekao dvojicu maloletnika od 14 i 11 godina, tokom seksa u njihovoj sobi. Vaspitač je odmah obavestio upravu doma, a mlađi dečak je prevezen u bolnicu. Lekar je konstatovao povrede na anusu, i obavestio policiju o svemu. Zoran Divjak, viši javni tužilac u Somboru, u četvrtak nam je potvrdio da je slučaj pod policijskom obradom.\nBor: Tri devojčice se potukle na času zbog Fejsbuka\nU borskoj srednjoj Ekonomsko-trgovinskoj školi u Boru došlo je do tuče između tri devojčice, zbog objave na društvenim mrežama. Iako su tada bile na času likovne kulture, to im nimalo nije smetalo da se najpre posvađaju, a onda naočigled profesora i učenika i potuku. Jedna od njih je tokom svađe potpuno izgubila kontrolu pa je drugarici lupila šamar. – Devojčice koje imaju po 16 godina najpre su počele da se svađaju, zbog objave na Fejsuku, a onda kada je jedna od njih dobila šamar, druga je krenula da je brani i nastao je opšti haos. Počele su da se grebu, udaraju i čupaju za kosu toliko da su profesori i učenici jedva uspeli da ih razdvoje – priča naš izvor. Kada su uspeli da ih primire, odmah su devojčice odvedene kod direktorke, koja je o svemu obavestila policiju i njihove roditelje. U ceo slučaj je uključen i inspektor za suzbijanje maloletničke delinkvencije, koji će utvrditi sve detalje ovog događaja i šta je tačno prethodilo tuči na času likovnog.\nNadrilekar porodici mladića koji je preminuo nakon njegovog “lečenja” pretio krvnom osvetom\nŠarlatan Miroljub Petrović nije se smirio pošto je razotkriven njegov monstruozni sistem zarađivanja na bolesnim ljudima već je porodici preminulog Slavča Petrova poslao krajnje uznemirujuće poruke. Uznemirujuće i preteće poruke stigle su članovima porodice Biljane Jovanović, sestre preminulog Slavča.\nPodsetimo, Biljana je u svojoj ispovesti ispričala kako je njen brat Slavčo preminuo 7. januara od tumora na mozgu, slepo verujući Miroljubu Petroviću da “ni slučajno ne ide kod lekara” i da se “to lako rešava”. Dan pre nego što će Više javno tužilaštvo u Leskovcu pokrenuti predistražni postupak protiv Petrovića kako bi se ispitalo da li se bavi nadrilekarstvom, on je na imejl adresu Biljanine porodice poslao uznemiravajuću poruku. Petrović je poruku poslao sa imejla svog CPS centra (Centra za prirodnjačke studije), sa kog je odgovarao i Biljani Jovanović i njenom bratu Slavču, ali i Marijanu Batovcu, koji je preminuo od kancera pankreasa, a kome je Petrović takođe savetovao da ne ide kod lekara i prodavao mu svoje tinkture.\nPetrović je Biljaninoj porodici, posle tekstova objavljenih u “Blicu”, a potom i u drugim medijima, poslao poruku 24. januara u ranim jutarnjim satima. On ih je najpre obavestio da je krenuo za Beograd da gostuje u nekoliko emisija zbog optužbi na njegov račun. U mejlu navodi da je video-snimak pod nazivom “K 454 – ‘Nadrilekar’ na naslovnoj strani” uklonio sa Jutjuba zbog Biljaninog supruga, jer on izgleda kao dobar momak. Podsećanja radi, Petrović u tom snimku Biljanu naziva “buzdovankom iz Makedonije”, koja mu je pred kuću došla obučena “kao za javnu kuću”. “Mislim da je i Biljana dobra žena, ali da je mene idealizovala i očekivala da joj ja spasem brata, a ja sam joj uporno ponavljao da on mora sam sebe da izleči, a ja samo da mu pomognem u tome samo savetom”, piše u Miroljubovoj poruci. Podsećanja radi, taj Miroljubov savet bio je da Slavčo Petrov “ni slučajno ne ide kod lekara”, a isto tako šarlatan je samo savetovao da mladić dođe u njegov centar u kojem dan “lečenja” naplaćuje 120 evra. Savet je bio i jednomesečna terapija njegovim tinkturama, koje koštaju 700-800 dinara po bočici. Mladiću nije bivalo bolje, a tada je Miroljub savetovao da više ne bi imao epileptične napade ukoliko bi proveo godinu dana u njegovom centru.\nPotom slede užasavajuće preteće poruke. – Zamolio bih te da utičeš na nju da mi se izvini, i da me više ne pljuje po novinama, jer ću morati da se branim iz svih oružja – preti šarlatan Miroljub Petrović, tražeći da mu se sestra preminulog Slavča izvini javno u video-snimku. Petrović se tu ne zaustavlja već upućuje još užasnije pretnje. – Ne bih voleo da dođem u situaciju da treba da se branim po “Kanonu” Leke Dukađina. Voleo bih da budemo prijatelji, a ne krvnici. Svako dobro, Miroljub – piše Petrović.\nPodsetimo, taj “Kanon”, između ostalog, govori o pravilima krvne osvete. O njemu je pisao i Miroljub Petrović na sajtu svog Centra za prirodnjačke studije. On je naveo kako je razumeo da je “oduzimanje časti jednako ubistvu”. Upravo zbog toga je Biljana Jovanović, sestra preminulog Slavča, ovu Petrovićevu poruku razumela kao veoma preteću jer se odnosi na krvnu osvetu.\nPolicija proverava “dr” Miroljuba\nTužilac: Zaprećena kazna do 12 godina zatvora\nKomentarišući poslednji Petrovićev slučaj umrlog pacijenta Predrag Milovanović, tužilac iz Udruženja sudija i tužilaca Srbije, je rekao za “Blic” da ukoliko postoje indicije da je on počinio teško krivično delo protiv zdravlja ljudi i istraga pokaže da je usled bavljenja nadrilekarstvom nastupila smrt, onda su propisane kazne od dve do 12 godina zatvora. – U ovom slučaju sestra preminulog mladića trebalo bi da podnese krivičnu prijavu protiv Petrovića ili dostavi dokazni materijal tužiocu koji će pokrenuti istragu i utvrditi činjenice – naveo je Milovanović.\n“Dr” Miroljub: Paleontolog koji ne veruje u Darvina\nPotpuno je neverovatno da je čovek koji inače osporava Darvinovu hipotezu evolucije i iznosi “naučne činjenice” koji potvrđuju “biblijski izveštaj o Stvaranju sveta”, zapravo završio geologiju, smer paleontologija, nauku koja zastupa upravo sve ono suprotno o čemu dr Petrović danas govori. Kako smo ranije pisali, upravo zbog ovakih stavova koji se kose sa naukom koju je tada izučavao, Rudarsko-geološki fakultet odbio je njegov magistarski rad kojim je hteo da pobije Darvinovu teoriju. To stoji u njegovoj zvaničnoj biografiji, a potvrđeno nam je i na fakultetu. Kako se još navodi u biografiji na njegovom zvaničnom sajtu, osim dilopme Univerziteta u Beogradu, završio je i medicinu na International Institute for Original Medicine u Americi. Doktorirao je, kako tvrdi, “filozofiju sa pohvalama (cum laude)” na Univerzitetu Aleksandar Joan Kuza u Jašiju, Rumunija, na temu povezivanja nauke i religije.\nŠok u Pertu: Devojčica od 12 godina rodila dete\nDvanaestogodišnja devojčica rodila je dete, pošto je sa samo jedanaest godina ostala u drugom stanju i izazvala koordinirani odgovor zdravstvenih vlasti. Devojčica se porodila u bolnici u Pertu ranije ovog meseca i postala jedna od najmlađih majki u istoriji Australije. Gradski odbor nije hteo da komentariše ovaj slučaj, ali je priznao da on iziskuje zajedničku podršku. – Potreban je koordinirani odgovor od državnih vlasti i agencija za podršku u kratkoročnom i dugoročnom vremenskom periodu, kako bi se postigla dobrobit svih pogođenih strana – izjavili su iz odbora za lokalne medije. – Gradski odbor, policija i Odeljenje za zdravstvo zajedno rade u interesu svih zainteresovanih strana – dodaje se u saopštenju. Sagovornica Džeki Tang navodi da se istražuje da li je seksualno zlostavljanje uzrok trudnoće. – Ako je potrebno, stvar će biti upućena policiji na dalju istragu i biće obezbeđena odgovarajuća podrška za devojčicu – istakla je ona.\nOd 1980. godine registrovano je dvanaest porađaja majki od dvanaest godina starosti – najmlađe godine u kojima je neko na svet doneo dete – stoji u izveštajima Odeljenja za zdravstvo. Godine 2017. registrovani su porađaji devojčica od trinaest godina ili mlađih, sedam od četrnaestogodišnjakinja i dvadeset jedan tinejdžerki od petnaest godina starosti.


Collide: mesec dana nakon izlaska\nSredinom jula Lionini fanovi širom sveta su najzad dobili ono što su čekali više od godinu dana, novi singl. Radost fanova bila je kratkog veka, pošto je bukvalno odmah nakon radio premijere usledila optižba Ministry of Sound za plagijat. O tome smo već pisali, pa se nećemo ponovo osvrtati.\nSingl je početkom septembra pušten širom sveta u digitalnoj verziji preko itunesa, amazona i drugih većih internet prodavnica. Kao logičan početak promotivnih aktivnosti, odabrano je Ujedinjeno Kraljevstvo, gde je Liona u nedelji pre i u prvoj nedelji nakon izlaska singla odradila niz promotivnih aktivnosti, koje su uglavnom podrazumevale intervjue na većim radio stanicama i za par magazina. TV promocija je bila primetno reducirana, pa je jedino pojavljivanje i izvođenje "Collide" bilo veče pred sam izlazak singla u rijalitiju "Red or Black". U to vreme Liona otkriva ime trećeg albuma "Glassheart" i počinje da daje više detalja. Saznali smo da će izbacivanju albuma prethoditi još jedan singl, pa se nametnulo logično objašnjenje manjeg obima promocije za "Collide" – prave stvari se čuvaju za promociju drugog singla i albuma. "Collide" je prvu nedelju završio na 4. mestu britanske liste singlova, što, u suštini, nije loš učinak, ali za Lionine standarde, možemo reći nezadovoljavajući. Još jednom se pokazao značaj promocije singla, koja je u ovom slučaju bila minimalistička.\nVan Britanije, Liona je dala jedan intervju za radio stanicu u Irskoj i to je bilo sve. I pored toga, "Collide" je u Irskoj debitovao na 3. mestu, što je bolja pozicija u odnosu na britansku listu. Situacija širom sveta je, bar do sada, 4 nedelje nakon izlaska singla, nezadovoljavajuća.\nU SAD, "Collide" je stigao do 1. mesta Bilbordove liste dens pesama, koja je bazirana na broju puštanja pesama u klubovima od strane di džejeva koji imaju specijalne bilbordove licence. Taj uspeh je prividno sakrio stvarni neuspeh singla u SAD. Komercijalno gledano, singl nije uspeo da uđe u top100 najprodavanijih singlova, a na itunesu je najbolju poziciju ostvario došavši na 199. mesto. Veliko je pitanje šta se desilo u SAD. Prema nezvaničnim informacijama, singl je poslat na radio stanice u SAD, ali bez zvaničnog datuma dodavanja (add date), pa je zabeležio radio impresije, koje nisu vredne pomena. Da li se promo aktivnosti za SAD tek spremaju ili nisu ni planirane, ostaje da se vidi. Liona je u intervjuu oko izlaska singla rekla da planira promo aktivnosti za Japan, Australiju i možda Nemačku.\nPromo aktivnosti u Japanu su završene pre par dana, a Liona je u okviru njih nastupila na gali povodom otvaranja tv FOX bs238, gde je, između ostalih pesama, izvela i "Collide". Singl je pušten u prodaju 28. septembra, a prethodno je imao agresivnu radio kapmanju. Na listi japanskog bilborda, "Collide" je debitovao na 79. mestu, a najbolju poziciju do sada imao je na 32. mestu. Interesantno je da je singl bio na listi tri nedelje pre nego što je bio u zvaničnoj prodaji, tako da možemo samo da pretpostavimo da su najveći uticaj na to imali spinovi na radio stanicama.\nU kontinentalnom delu Evrope, jedina zvanična lista singlova na kojoj je "Collide" uspeo da se pojavi bila je austrijska, na kojoj je debitovao na 29. mestu, što je, za sada, i najbolja pozicija koju je na njoj ostvario. U ostatku Evrope, prošao je manje više neprimećeno sa solidnim nizom u top100 na italijanskoj i švajcarskoj itunes listi singlova, a u Španiji je čak došao do 20. pozicije na itunes listi, ali nije uspeo da se pojavi na zvaničnoj listi singlova (pretpostavljam da udeo itunesa u digitalnom tržištu Španije nije prevelik).\nDalje promotivne aktivnosti su pod velikim znakom pitanja nakon pomeranja izlaska albuma (verovatno za kraj marta naredne godine, pominje se nezvanični datum izlaska 26. mart). Moraćemo da se strpimo i da vidimo ishod. Veoma je verovatno da će zbog slabije reakcije na singl te promotivne aktivnosti na kraju biti i otkazane.\nŠto se tiče naše zemlje, singl je prošao zadovoljavajuće. Možemo zapravo reći da je prošao najbolje još od "Bleeding Love" i "Better In Time" perioda. Urbane radio stranice TDI i TopFM su puštale "Collide" u više navrata, a na top listi TDI radija, pesma je došla i do 3. pozicije. Regionalni MTV kanal od pre nekoliko nedelja emituje spot za "Collide", a na top20 listi trenutno se nalazi na 15. mestu (12. mesto najbolja pozicija). Takođe, na Pop Top listi, koja kombinuje radio spinove i glasove posetilaca, pesma se nalazi na 8. mestu, što joj je najbolja pozicija do sada.


Dodeljeni grantovi – novembar 2019.\n1. Ženske studije i istraživanja, Novi Sad\nNaziv projekta: Centar za rodne studije Univerziteta u Novom Sadu\nUz sužene prostore za akademkinje u državi, primetan je rast tendencije da se i žene koje uspevaju da zauzmu određena mesta u akademskim krugovima marginalizuju, odnosno da se njihov rad zanemaruje, sabotira i zaboravlja. Tako se i Centar za rodne studije Univerziteta u Novom Sadu, koji je osnovan 2003. godine i u kom su do sada odbranjene brojne master, magistarske i doktorske teze, našao u situaciji da se gasi.\nProjekat Centar za ženske studijeodgovor je na sveprisutne totalitarne taktike zastrašivanja, zanemarivanja, prećutkivanja i omalovažavanja znanja produkovanog o ženama, za žene i od strane žena. Projekat se realizuje kao publikacija sa sabranim znanjima i iskustvima vezanim za rad Centra, kao i za srodne obrazovne programe i grupe koje se bore za ženska prava. Publikacija stoga predstavlja značajan doprinos očuvanju ženske akademske istorije.\n2. Šumadijski centar za građanski aktivizam Res Publika, Kragujevac\nNaziv projekta: Uprkos svemu\nDok je javnosti dobro poznato nekoliko slučajeva vređanja, zastrašivanja i bezbednosnih pretnji po izvestan broj novinarki i novinara, ova tema, s obzirom na represivan politički kontekst, svakako treba da zauzme mnogo značajnije mesto. Osnivačice organizacije Res Publika su novinarke, koje osim sopstvenih negativnih iskustava dobro poznaju pre svega lokalnu medijsku scenu i iskustva svojih koleginica koje se suočavaju sa mobingom, diskriminacijom i drugim vidovima represije.\nNjihov projekat Uprkos svemuu vidu dokumentarnog filma donosi svedočanstva novinarki prvenstveno o kršenju njihovih radnih prava i prava na slobodu izražavanja, kao i o različitim vidovima nasilja kojima su izložene kroz svoju profesiju. Sveobuhvatnim pristupom fenomenu nasilja nad novinarkama, autorke teže da značajno doprinesu razumevanju medijskih mehanizama koji su ovu profesiju dovele u nezavidan položaj. Kombinujući svedočanstva novinarki i ekspertska mišljenja kroz istraživački pristup, ovaj film je hrabar odgovor na sistemsko sužavanje medijskih sloboda i novinarskog integriteta.\n3. BeFem, feministički kulturni centar, Beograd\nNaziv projekta: BeFem Festival 2019 – I’m Every Woman\nTokom protekle decenije, Festival BeFem se izdiferencirao kao važan događaj koji ne samo da pruža značajan prostor za feminističku akciju i razmenu nego predstavlja i autentičnu kulturno-umetničku platformu. Festival je u široj javnosti prepoznat kao hrabar, originalan i politički relevantan s obzirom na snažne napore usmerene ka čuvanju i snaženju ženskog pokreta.\nOvogodišnji festival je poslednji festival u dosadašnjem formatu i kombinuje rekapitulaciju prethodnih iskustava i odgovore na aktuelne pretnje ženama i ženskom pokretu, kao što su rastuće desničarske tendencije, rasizam, militarizam i nacionalizam. Uz to, ovogodišnji festival obuhvatiće razgovore o surogat majčinstvu, prostituciji, seksualnosti, migrantskim politikama, solidarnosti i feminističkim politikama, radnim pravima, ekologiji i brojnim drugim temama. Uz domaće i međunarodne gošće i sagovornice, festival obećava još jedno kvalitetno izdanje i glasan odjek feminističkih ideja.\nNaziv projekta: Studija o istraživanju uticaja klerikalizacije na seksualna, reproduktivna i radna prava žena u Srbiji\nS obzirom na represivan uticaj fundamentalističkih faktora na ženska ljudska prava u Srbiji, već duže vreme postoji potreba za obimnim istraživanjem kakvo se predstavlja kroz ovu studiju. Jasno motivisano aktuelnim kontekstom u kome crkva u sprezi sa desničarskim grupacijama, državom i režimskim medijima sistemski ugrožava ženska prava, istraživanje je obuhvatilo razgovore sa 1050 žena iz četiri regiona u Srbiji.\nObjavljivanje Studije o istraživanju uticaja klerikalizacije na seksualna, reproduktivna i radna prava žena u Srbiji i promocije Studije planirane u više gradova važan su doprinos kritičkom sagledavanju SPC i drugih klerikalnih grupa, ali i podsetnik na neophodnost otpora pogubnoj ratnohuškačkoj i nacionalističkoj retorici SPC koja svodi žene na bića koja rađaju nove vojnike. Projektu dodatnu težinu dodaje bogat istorijat Žena u crnom, koje se od ranih devedesetih godina bore protiv represije koju klerikalni krugovi nameću ženama.\n5. Stanica servis za savremeni ples, Beograd\nNaziv projekta: Predstavljanje istraživanja „Kako žive umjetnice“ i razgovor o uslovima rada žena umetnica i kulturnih radnica\nSveopšta repatrijarhalizacija društva već decenijama sistematski ugrožava položaj žena, naročito u prostorima javnog delovanja poput kulture i umetnosti. Pozicije umetnica i radnica u kulturi najčešće podrazumevaju prekarne uslove rada i otežan pristup osnovnim radnim pravima poput prava na zdravstveno osiguranje ili plaćeno porodiljsko odsustvo. Neophodno je analizirati ovu situaciju, i njene uzroke i manifestacije, pa su ovakva istraživanja više nego dobrodošla.\nPodržani projekat podrazumeva predstavljanje istraživanja „Kako žive umjetnice“ u okviru Kondenz festivala savremenog plesa i performansa 2019. Autorke istraživanja su riječke umetnice Nina Gojić i Tatjana Josimović. Njihova prezentacija u okviru Kondenza podrazumeva predstavljanje i razgovor o istraživanju i publikaciji, kao i izlaganje mobilnog murala. Ovaj događaj je prilika za konstruktivnu razmenu iskustava iz regiona i razgovore o načinima suprotstavljanja aktuelnim problemima sa kojima se umetnice i kulturne radnice svakodnevno nose.


Kompanija Atos: Radno mesto budućnosti - Biznis i Finansije\nHome\tTekstovi\tKompanija Atos: Radno mesto budućnosti\n„Budućnost koja se nazire u našem radu uvek, pre ili kasnije, stigne i kod naših korisnika“, kaže Radoje Dimitrijević, menadžer za implementaciju sistema za upravljanje i analizu informacija u kompaniji Atos, povodom aktuelne kampanje „Future workplace“. Atos je ovu kampanju, koja traje do polovine decembra, pokrenuo sa ciljem da detaljnije predstavi nove koncepte budućeg poslovanja modernih kompanija i najnovija IT rešenja iz oblasti digitalnih komunikacija.\nIzuzetan napredak digitalnih tehnologija u poslednjih nekoliko godina doveo je mnoge korisnike u pomalo paradoksalnu situaciju: da vode „dvostruki život“. Kod kuće su im na raspolaganju društvene mreže, kominikatori kao na primer „Skype“, „cloud servisi“ i ostale napredne tehnologije, pomoću kojih mogu da dele digitalne sadržaje i komuniciraju sa mnoštvom drugih korisnika na bilo kojoj strani sveta, a o čijoj dostupnosti i pouzdanosti brine neko drugi. „U privatnom životu nalazimo se „u oblacima“, dok smo na radnom mestu najčešće u „podmornicama“, bilo da u razmeni informacija i dalje vladaju papir i pečat, ili u naprednijem slučaju elektronska pošta. Zato je ključno pitanje u daljem razvoju digitalnog okruženja kako da te pozitivne efekte koji su se iskazali u privatnom korišćenju naprednih tehnologija primenimo na naše svakodnevno poslovanje, kako bismo sa manje vremena i novca postigli više“, ističe Radoje Dimitrijević, menadžer za implementaciju sistema za upravljanje i analizu informacija za područje jugoistočne Evrope u kompaniji Atos IT Solutions and Services, koja je u želji da promoviše primenu novih IT komunikacionih rešenja u poslovanju pokrenula jednomesečnu kampanju „Future workplace“.\nKampanja se realizuje do polovine decembra, kroz tematski specijalizovane radionice koje imaju za cilj da detaljnije predstave nove koncepte poslovanja modernih kompanija i najnovija IT rešenja iz oblasti digitalnih komunikacija koja podržavaju takav poslovni model. Predstavu o tome u kom pravcu se kreće nova organizacija poslovanja i radna mesta budućnosti, korisnik može da stekne obilaskom prezentacionih kutaka u Atosu: na prvom spratu su sistemi za kolaboraciju koji omogućavaju komuniciranje unutar kompanije posredstvom interne društvene mreže, na drugom je moguće steći uvid u funkcionisanje ogromnih baza podataka („Big Data“), dok se na trećem stiže do „oblaka“ – „cloud“ servisa koje kompanija razvija za korisnike, ali i sama koristi u svom poslovanju, kao i ostale pomenute tehnologije.\n„Mi nudimo napredna rešenja koja već primenjujemo u Atosu“, kaže Dimitrijević, koji podseća da je ovo preduzeće prošle godine proslavilo četiri decenije poslovanja u Srbiji, tokom kojih je menjalo ime i vlasnike. Sada je u vlasništvu francuske kompanije Atos, koja je među 10 vodećih sistem integratora u oblasti informacionih tehnologija u svetu, sa oko 70.000 zaposlenih na svim kontinentima i sa oko 10 milijardi evra godišnjeg prometa. U Srbiji zapošljava oko 150 stručnjaka koji se bave implementacijom poslovnih rešenja, prvenstveno SAP poslovnih rešenja koja su integrisana i u samoj kompaniji, kao i razvojem infrastrukture i sistema za upravljanje informacijama.\nNaš sagovornik napominje da je poslovna politika kompanije na globalnom nivou još od 2011. godine da se korportivna komunikacija elektronskom poštom u potpunosti zameni naprednijim tehnologijama, kao što su korporativne društvene mreže. Razmena dokumenata putem elektronske pošte, naročito ako je u radu sa njima uključeno više učesnika oduzima mnogo vremena. „Što je više učesnika u komunikaciji, to se teže prate promene koje su unose u dokumenta, pa često čak i neke male izmene i jednostavne odluke zahtevaju previše vremena. Na poslu smo svi izloženi ogromnoj količini poruka, od kojih nisu sve od podjednake važnosti za posao. Zato imamo razvijenu internu društvenu mrežu koja je, za razliku od javnih, isključivo u funkciji komunikacije među zaposlenima i koja je integrisana u bezbednosne sisteme kompanije“, objašnjava Dimitrijević.\nPrema njegovim rečima, ova mreža pruža neke funkcionalnosti za poslovanje koje nemaju javne socijalne mreže. „Osim mogućnosti da delimo i komentraišemo ideje i da čuvamo dokumenta, možemo da pratimo i istoriju analiza tih dokumenata. Mreža ima radne prostore koji su organizovani timski i tematski, imamo kalendare događaja, tako da možemo da uspostavimo bolju integraciju sa ostalim komunikacionim sistemima u kompaniji. Naravno, pretraživanje sadržaja na mreži je jednostavno i moguće po svim ključnim rečima koje su sadržane u dokumentima. To nam obezbeđuje da veoma efikasno pronađemo informacije koje su nam potrebne i da ih zajedno analiziramo, ne gubeći vreme na slanje i čitanje mejlova“.\nBezbednost razmene informacija uspostavljena je na nekoliko nivoa. S obzirom da je korporativna društvena mreža namenjena timskoj komunikaciji, svakom timu je dodeljen radni prostor kome mogu da pristupe samo članovi tima, koji informacije dele isključivo između sebe. Sa druge strane, dokumenta sa višim stepenom poslovne tajnosti, poput onih koja se odnose na finansijsko poslovanje, ne dele se na taj način već se za to koriste posebno prilagođeni sistemi za upravljanje poslovnom dokumentacijom. Novi komunikacioni alati koji su integrisani u kompanijske bezbednosne sisteme, omogućavaju zaposlenima da pristupe mreži sa različitih mesta, uključujući i rad od kuće, uz upotrebu uređaja koji su im bliski i u privatnom životu, poput tableta ili smart telefona.\n„U Atosu koristimo Microsoft Lync koji funkciniše slično kao „Skype“, ali je namenjen poslovnoj komunikaciji, odnosno integrisan je u sisteme kompanije, uključujući i bezbednosni. On omogućava da se četuje, razgovara, da se uspostavi veza između mobilnog telefona i računara… Možete da uspostavite vizuelni kontakt, da razmenjujete fajlove ili da zajedno radite na nekom dokumentu tako što preuzimate kontrolu ekrana. Često i sam koristim tu mogućnost, na primer kada za neki aktuelni projekat treba da usaglasim pojedine podatke sa mojim direktorom koji je tog trenutka van zemlje. Umesto zvanja telefonom ili dopisivanja mejlom, mi zajednički radimo na tom dokumentu i donosimo odluku za veoma kratko vreme“, prepričava Dimitrijević.\nBudućnost je bliže nego što se čini\nNa pitanje kolike su šanse da ovakav koncept zaživi u preduzećima koja posluju u drugim industrijama, naš sagovornik odgovara: „Budućnost koja se nazire u našem poslovanju uvek, pre ili kasnije, stigne i kod naših korisnika“. Ona je možda bliža nego što se čini, budući da tržišne analize o razvoju komunikacinih sistema u kompanijama ukazuju da je u ovoj i narednoj godini fokus upravo na internim društvenim mrežama. Kada je u pitanju Srbija, povratne informacije koje Atos dobija u kontaktu sa svojim korisnicima ukazuju da su za veću mobilnost poslovanja, oličenu u „digitalnom radnom mestu“, posebno zainteresovane kompanije koje se bave različitim vrstama usluga.\n„Rad od kuće ili sa bilo kog mesta je, svakako, posebno karakterističan za IT industriju, ali i za mnoge poslove u finansijskom sektoru, poput osiguranja. Naravno, kada je u pitanju proizvodnja, neminovno je prisustvo radnika u fabrici, ali to nije nužno slučaj sa zaposlenima u istoj kompaniji koji se bave marketingom ili prodajom…Još jedna industrija kojoj veoma pogoduje ovakav koncept je medijska delatnost. Ukoliko imate pristup svim neophodnim resursima i mogućnost da efikasno komunicirate na daljinu – zašto biste stalno sedeli u redakciji? Uvek kada imam zadatak koji zahteva visok stepen koncentracije, rađe radim od kuće i taj posao uradim efikasnije nego da sam ga obavljao u kancelariji“, kaže Dimitrijević, koji očekuje da će nova zakonska regulativa, pre svega novi Zakon o radu, dodatno stimulisati kompanije u Srbiji da više koriste mogućnosti koje nude najnovija IT rešenja iz oblasti digitalnih komunikacija, „jer radno mesto je ono što radite, a ne prostor u kome radite“.


Gornji Milanovac – Na osnovu programa koji je raspisala lokalna samouprava, a Ministarstvo poljoprivrede dalo saglasnost, prvih 130 milanovačkih poljoprivrednika danas je potpisalo ugovore za podsticajna sredstva sa opštinom Gornji Milanovac.\nPredsednik opštine Dejan Kovačević rekao je da je za prvo potpisivanje izdvojeno 10.926.000,00 dinara.\n„Izuzetno mi je drago što posle tri godine vidimo da opštinske subvencije daju dobre rezultate. Već treću godinu zaredom izdvajamo 50 miliona dinara za poljoprivredu, od toga 44 i po miliona za direktne subvencije, i ono što me posebno raduje je što ste prepoznali opštinu Gornji Milanovac kao dobrog partnera. Kada je raspisan konkurs za subvencije, posle dvadeset dana smo istrošili novac, jer je zaista puno aplikacija bilo. Gledaćemo da budžet za poljoprivredu u narednim godinama bude i veći, s obzirom da je veliko interesovanje i za obnovu mehanizacije i za nabavku stoke. Takođe, za ove tri godine, uspeli smo da povećamo broj grla za 30 posto. Videli ste i da osnivanjem zemljoradničkih zadrugi, koje su sada u ekspanziji, svi koji su podneli zahteve za donacije države, dobili su po 50 hiljada evra bespovratnih sredstava. Želim da se što više udružujemo, jer kada imamo stabilnu proizvodnju, kada imamo količine koje možemo da ponudimo tržištu, imaćemo bolje uslove i bolju cenu“. Kovačević je naglasio da, iako je opština Gornji Milanovac prevashodno industrijski orijentisana, to nikako ne znači da ne treba da se ulaže u poljoprivredu. Takođe, pored poljoprivrede, intenzivno se razvija i seoski turizam, što je jako značajno za našu opštinu”, rekao je Kovačević i dodao:\n„Prolaskom auto-puta Koridora 11 kroz našu opštinu, otvara se velika perspektiva i turizmu. Otvaranje aerodroma u Lađevcima će i vama doneti benefite, što znači da ćemo imati kargo letove, da možete voće i povrće da izvozite, a da bude sveže i dan za dan, čime ćete postizati veće cene u budućnosti “, kazao je on.\nPrema njegovim rečima sledeći korak je jedna ozbiljna prerađivačka industrija u Gornjem Milanovcu, jer je osim „Takova“, potreban još jedan ozbiljan poljoprivredni prerađivač, na koga bi poljoprivrednici mogli da se oslone. Takođe, Kovačević je istakao da će do kraja godine biti oformljena komisija koja će obići sve poljoprivredne proizvođače koji su u protekle tri godine koristili subvencije, da se vidi da li su te subvencije na pravi način korišćene.


Pršutijada u Mačkatu u novom ruhu - Sajmovi i dešavanja | Agroklub.rs\nMaja Djordjevic je lajkovao članak pre 11 sati\nPršutijada u Mačkatu u novom ruhu\nSajam suvomesnatih proizvoda u Mačkatu, 16. po redu, održaće se od 15. do 17. januara pod pokroviteljstvom opštine Čajetina, Turističke organizacije Zlatibor i Kultuno sportskog centra Čajetina, a uz svesrdnu pomoć samih proizvođača.\nSajam suvomesnatih proizvoda u Mačkatu, 16. po redu, održaće se od 15. do 17. januara pod pokroviteljstvom opštine Čajetina, Turističke organizacije Zlatibor i Kultuno sportskog centra Čajetina, a uz svesrdnu pomoć samih proizvođača. Na Pršutjijadi će ove godine izlagati 17 proizvođača, a njih 12 dalo je svoje proizvode na ocenjivanje kvaliteta koje će vršiti "Jugoinspekt" iz Beograda. Povodom organizovanja Sajma, u prostorijama Turističke organizacije Zlatibor održana je konferencija za novinare.\nSve veći interes za sajam u Mačkatu\n"Iz godine u godinu je Sajam suvomesnatih proizvoda u Mačkatu sve bolji, sudeći prema kvalitetu proizvoda koji se nude, zainteresovanosti proizvođača za učešće na Sajmu, kao i sve većem broju posetilaca iz svih krajeva Srbije, pa i šire", ocenio je predsednik opštine Čajetina, Milan Stamatović. On je naglasio da je opština Čajetina uložila značajna sredstva za izgradnju balon-sale koja će, pored održavanja Pršutijade, imati i druge namene. Kada budu rešeni pravno-imovinski odnosi, izgradiće se zidani objekat koji će zadovoljiti sve potrebe. Time će Mačkat dobiti novi izgled, a proizvođači suvomesnatih proizvoda shvatiće da moraju ozbiljnije raditi na udruživanju kako bi njihovi proizvodi postali brend ovog kraja, a krajnji cilj bi bio izlazak na rusko tržište.\nIz TO Zlatibor očekuju, prema najavama, veliki broj posetilaca na ovoj manifestaciji jer će popunjenost kapaciteta u tom periodu biti oko 70%. Pored uživanja u degustaciji suvomesnatih proizvoda, očekuje ih i bogat kulturno-umetnički program, a moći će pogledati izložbu proizvoda starih zanatlija koji će biti postavljeni u prostorijama OŠ "Milivoje Borović".\nSajam u Mačkatu je skup najvećih domaćina\nDirektor TO, Arsen Đurić, iskoristio je ovu priliku da pozove turiste da posete Pršutijadu. U ime proizvođača suvomesnatih proizvoda, o Sajmu i novoosnovanom Udruženju proizvođača suvomesnatih proizvoda Zlatiborskog okruga, govorio je Miloš Radovanović iz Šljivovice. On je rekao da je mačkatski sajam skup najvećih domaćina, a domaćinska će biti i izložba i degustacija njihovih proizvoda. O značaju osnivanja Udruženja koje za sada broji 20 izlagača, Radovanović kaže da se, hteli-ne hteli, proizvođači moraju usavršavati i kvalitet svojih proizvoda podizati na veći nivo, kako bi u dogledno vreme znali koliko će proizvoditi i gde će svoje proizvode izvoziti, a cilj je svetsko tržište.\nOve godine je bilo planirano da 16. Sajam bude međunarodnog karaktera, ali su zbog nepovoljnih vremenskih uslova najavljenih za vikend, gosti iz Italije, Hrvatske i Slovenije svoj dolazak odložili. Do sledećeg susreta naših i njihovih proizvođača suvomesnatih proizvoda doći će na proleće, na nekom novom sajmu, u zajedničkom nastojanju da se neguje tradicija, razmenjuju iskustava i poboljšava kvalitet.\nAutor: Miljko Radišić\nPršutijada Mačkat Sajam Suvomesnati proizvodi Milan Stamatović Zlatibor Čajetina Miloš Radovanović Izlagači


Posebna prednost superoksid dismutaze izHerbafast® lady kapsula je, što je tehnološkim postupkom najnovije generacije, dobijena iz prirodnog, biljnog izvora ploda dinje, maksimalne koncentracije, zbog čega pokazuje najsnažnije antioksidativno dejstvo.\nSuvi ekstrakt lista koprive iz Herbafast®lady kapsula pojačava izbacivanje viška vode koja se nalazi zarobljena u masnim naslagama i celulitu. Na ovaj način se omogućava i ubrzava lipoliza, proces razgradnje masnih naslaga i ubrzava eliminacija toksina iz organizma. Detoksikacijom se gubi potkožno masno tkivo, eliminiše celulit i postiže bolji i mlađi izgled kože. Dodatno, ekstrakt koprive stimuliše rad jetre čime je čišćenje organizma još intenzivnije.\nTagovi: herbafast, fiber, jagoda, mrsavljenje, kilogrami, gubitak, visak, gojaznosti,


Fudbalska Infrastruktura | BeliOrlovi.rs\nArhiva za kategoriju: Fudbalska infrastruktura\nRekonstrukcija „Caira“ po planu\t13. juna 2012 - 21:29|FSS, Fudbalska infrastruktura, Stadioni|Ostavite komentar Radovi na stadionu „Čair“ u Nišu teku po predviđenoj dinamici izjavio je danas koordinator projekta Miomir Pešić.\n„Orlovi“ u Nišu docekuju Škotsku\t9. juna 2012 - 14:06|FSS, Fudbalska infrastruktura, Kvalifikacije za SP 2014, Stadioni|Ostavite komentar Reprezentacija Srbije odigraće susret Kvalifikacija za SP 2014. protiv Škotske u Nišu, na stadionu „Čair“. Fudbalski savez Srbije doneo je ovu odluku nakon što je delegacija FSS-a posetila radove na renoviranju stadiona.\nPlatini otvorio srpsku “kuca fudbala”!\t14. maja 2011 - 17:53|Fudbalska infrastruktura, Srpska Kuća Fudbala|Ostavite komentar U prisustvu predsednika FIFA Sepa Blatera, ministarke omladine i sporta Snežane Marković – Samardžić, predsednika Fudbalskog saveza Srbije Tomislava Karadžića i ministra unutrašnjih poslova Ivice Dačića, prvi čovek UEFA Mišel Platini svečano je otvorio srpsku “kuću fudbala” u Staroj Pazovi.\nSrpska kuca fudbala pred otvaranjem\t18. novembra 2010 - 20:26|Fudbalska infrastruktura, Stadioni|Ostavite komentar Delegacija FSS, i saveza i ministarstva omladine i sporta obišli su sportski centar u Staroj Pazovi, poslednji put pre nego što on bude i zvanično otvoren. Predsednik FSS-a Tomislav Karadžić najavio je da će srpska „kuća fudbala“, posle nešto više od godinu dana gradnje, biti otvorena u januaru.


Predavanje Migela Moratinosa na Fakultetu političkih nauka u Beogradu - CIRSD\nHome > Vesti > Predavanje Migela Moratinosa na Fakultetu političkih nauka u Beogradu\nPredavanje Migela Moratinosa na Fakultetu političkih nauka u Beogradu\nPočasni predsednik Savetodavnog odbora Centra za medjunarodnu saradnju i održivi razvoj (CIRSD) Migel Moratinos (Miguel Moratinos) održao je 19.novembra predavanje na Fakultetu političkih nauka (FPN) u Beogradu, na temu: "Svet u previranju: Pogled iz Evrope”.\nObraćajući se punom amfiteatru profesora i studenata, Moratinos je naglasio da je svet u 21. veku nastavio da nudi rešenja za nove probleme na isti način kao u prethodnom veku. „Novi izazovi sa kojima se suočavamo zahtevaju veliku institucionalnu reorganizaciju i preuredjenje medjunarodne zajednice“, istakao je Moratinos.\nNakon predavanja, u panel raspravi učestvovali su i predsednik CIRSD-a Vuk Jeremić, kao i profesori FPN Radmila Nakarada i Ivo Visković, nekadašnji ambasador Republike Srbije u Nemačkoj.\nMoratinos, koga je prethodno istog dana predsednik Republike Srbije Tomislava Nikolić odlikovao Ordenom srpske zastave prvog stepena, rekao je da gradjani Srbije treba da se ponose stavom svoje zemlje da ne prihvata uvek sve što joj se nameće.\nIsto tako, Moratinos je naveo da su tokom njegovog mandata kao ministra spoljnih poslova Španije, i njegova vlada i on lično bili pod pritiscima da priznaju nezavisnost Kosova, ali da svoj stav o tome nije menjao. On je poručio da Srbiji ne treba da dozvoli da na nju utiču oni koji kažu da se ništa ne može promeniti i da je već sve odlučeno.\nMoratinos je takodje izrazio uverenje u budućnost Srbije kao članice EU. "Srbija i ceo Balkan moraju da budu deo Unije, kako bi joj pružili novi duh, energiju, ideje" kazao je on, napomenuvši da Evropljani imaju ogromnu odgovornost u oblikovanju novog sveta i upozorivši da "evropska tvrđava" ne sme biti okrenuta samo sebi.


Ministar Milosavljević u poseti Boru - Bor 030\nNaslovna Vesti Gradske vesti Ministar Milosavljević u poseti Boru\nMinistar Milosavljević u poseti Boru\n18.3.2009. | 01:54\nMinistar zdravlja Tomica Milosavljević, prilikom jučerašnje posete Boru, obišao je Dom Zdravlja i gradsku Bolnicu gde je otvorio prostorije nove Službe za produženu negu i lečenje.\nPo dolasku u Bor, ministar je prvo posetio Opštu Bolnicu gde je uz prisustvo saradnika iz ministarstva i rukovodstva borskog Zdravstvenog centra (ZC) otvorio uređene prostorije Službe za produženu negu i lečenje čiji će radom, po ministarovim rečima, građani Bora dobiti viši nivo zdravstvenih usluga.\nU pratnji Dragana Stojadinovića, direktora ZC Bor, Milosavljević je obišao Odeljenje centralne intezivne nege, Hiruški blok, kao i Centar za tretman medicinskog otpada.\nNa putu do Doma Zdravlja, ministar se nakratko sastao sa predsednikom opštine, Srđanom Marijanovićem i u razgovoru sa njim informisao o trenutnom stanju u Opštini Bor i stvaranju optimalnih uslova za poboljšanje kvaliteteta zdravstvenih usluga građanima ovog regiona.\nSusret sa kolegama, lekarima, Tomica Milosavljević je ostavio za kraj svoje posete. On je u velikoj Sali Doma zdravlja održao tribinu o postojećoj situaciji u našem zdravstvu i otvoreno razgovarao o problemima sa kojima se susreću doktori.\n65 miliona dinara uloženo u borsko zdravstvo\nKako se navodi na sajtu Ministarstva zdravlja Republike Srbije, ovo ministarstvo iz republičkog budžeta za potrebe uređenja, modernizacije i sveobuhvatnog podizanja nivoa zdravstvenih usluga borske Opšte Bolnice i Doma Zdravlja u periodu od 2006. do 2008. godine izvojilo čitavih 65.381.643,90.\nItalijani donirali opremu vrednu 10.000 eura\nU okviru akcije “Mesec borbe protiv raka”, vlada Republike Italije, prošle nedelje, donirala je Ginekološko i Dečije odeljenje najsavremenijom opremom vrednom 10.000 eura. Oprema će omogućiti lekarima ranije dijagnostikovanje raka grlića materice – bolesti koja stavlja Timočki region na prvom mestu u svetu po broju obolelih.


Lider Severne Koreje Kim Džong Un tokom obraćanja 8. aprila 2021. (Foto: AFP/KCNA via KNS)\nSjedinjene Države preispituju budućnost američke politike prema Severnoj Koreji tokom predsedničkog mandata Džoa Bajdena. Portparol Državnog sekretarijata Ned Prajs izjavio je da će sve buduće politike dati prioritet bezbednosti Amerikanaca i saveznika u odnosu na pretnje koje predstavljaju severnokorejski nuklearni i balistički raketni programi i zlonamerni sajber napadi. Prajs je takođe spomenuo važnost poboljšanja života ljudi Južne Koreje i Severne Koreje.\nPrajs je dodao da je neophodna bliska saradnja sa ključnim američkim saveznicima u istočnoj Aziji da bi se Severna Koreja usmerila ka denuklearizaciji.\n“To radimo u bliskim konsultacijama sa našim južnokorejskim saveznicima, japanskim saveznicima i drugim saveznicima i partnerima kako u Indo-Pacifiku, tako i šire, baš kao što smo rekli u slučaju Irana, moramo da sarađujemo ako ćemo da zauzmemo efikasan, i na kraju, uspešan pristup u odnosu na izazov severnokorejskog nuklearnog programa, njegovog programa balističkih raketa i drugih problema”, rekao je Prajs.\nNedavno imenovana američka ambasadorka u Ujedinjenim Nacijama Linda Tomas Grinfild ponovila je taj stav na konferenciji za medije 2. marta. Tomas Grinfild je naglasila važnost angažovanja sa američkim saveznicima u regionu.\n“Verujemo da Severna Koreja predstavlja ozbiljnu pretnju našem miru i bezbednosti i svetu “, rekla je Tomas Grinfild na konferenciji za novinare i dodala:\n“Imamo vitalni interes da pokušamo da odvratimo Severnu Koreju, a takođe i da se branimo od njenih provokacija ili upotrebe sile".\nSjedinjene Države su posvećene bliskoj koordinaciji sa Južnom Korejom i Japanom u vezi sa politikom prema Severnoj Koreji, radi zaštite američkih građana i američkih saveznika i održavanja mira i stabilnosti na Korejskom poluostrvu.


AMD Radeon Pro V340 i MxGPU hardverska virtuelizacija u cloudu\nPočetnaVestiHardverVideo karteAMD Radeon Pro V340 i MxGPU hardverska virtuelizacija u cloudu\n01.09.2018 18:03 | 0 Hardver\nOve sedmice se održavaju dva velika, globalna događaja iz sfere informaciono-komunikacionih tehnologija. U Evropi se dešava IFA 2018, a u Americi se događa VMWorld. Na prvom su u fokusu uređaji koji su u neposrednom dodiru (bukvalno) sa korisnikom, koji ih drži na dlanu. Fokus drugog događaja su krajnjem korisniku nevidljive tehnologije, koje omogućavaju sva ona čudesa koja mu prikazuje uređaj koji drži na dlanu, a koji možda upravo biva lansiran na IFA-i.\nNa ovogodišnjem VMWorldu, kompanija AMD je lansirala najmoćniji grafički akcelerator namenjen velikim centrima podataka i radu u cloud okruženju. AMD Radeon Pro V340 je dual-GPU rešenje bazirano na Vega arhitekturi sa ugrađenom podrškom za hardversku MxGPu virtuelizaciju.\nRadeon Pro V340 omogućava superiorni kapacitet od čak 32 virtuelne mašine sa posvećenih i sigurnosno izolovanih 1GB video memorije. To je 32% više u odnosu na najjače konkurentsko rešenje. Radeon Pro V340 poseduje integrisani hardverski enkoding kako H.264, tako i H265 (HEVC) formata, omogućavajući korisnicima kojima na virtuelnoj mašini vrhunski video kvalitet koji se servira korz cloud infrastrukturu. Zahvaljujući revolcionarnom HBCC memorijskom kontroleru i čak 32GB ultra-brze HBM2 memorije, sa ECC korekcijom, Radeon Pro V340 omogućava superiorne performanse sa aplikacijama koje često i brzo menjaju sadržaj video bafera.\nOno što omogućava potpuno iskorišćenje moćnog hardvera na kome je napravljen Radeon Pro V340, jeste AMD-ova MxGPU tehnologija. U pitanju je jedina hardverski zasnovana akceleracija GPU virtuelizacije u čitavoj industriji. MxGPU je zasnovan na industrijski standardizovanoj SR-IOV (Single Root I/O Virtuelization) tehnologiji. Kombinacija hardverskih i softverskih tehnologija omogućava virtuelizovanu grafiku modernih cloud platformi. AMD MxGPU omogućava brze, predvidive i industriji standardizovane performanse, bez ikakvih dodatnih licenci po broju korisnika.\nNa ovogodišnjem VMWorldu, AMD je demonstrirao moć Radeon Pro V340 grafičkih akceleratora pomoću HPE ProLiant DL385 Gen10 servera, koje i sam koristi u sopstvenom datacentru u sedištu kompanije – Santa Klari u Kaliforniji.\nOvo „A+A“ rešenje je bazirano na dva AMD EPYC 7601 procesora, koja raspolažu sa ukupno 64 brza „Zen“ jezgra sposoban za obradu 128 programskih niti. Na svaki procesor su „zakačene“ po dve AMD Radeon Pro V340 akceleratorske kartice sa ukupno 8 „Vega“ baziranih GPU-ova. Sve ove brojke znače da jedan ovakav, kompaktni 2U server može da opsluži do 128 korisnika istovremeno i da svakom stavi na raspolaganje dovoljno i grafičke i procesorske snage za radu u cloudu.\nZahvaljujući AMDEPYC procesorima, Radeon Pro V340 grafičkim akceleratorima i MxGPU tehnologiji, moguće je izgraditi takvu cloud infrastrukturu, koja će uspešno opsluživati milione korisnika različitih prenosnih, pametnih uređaja, od kojih će neki biti predstavljeni na ovogodišnjem IFA sajmu.\nXiaomi Mi Mix 3 će imati slajder kameru\nEA objavio Battlefield V BETA PC zahteve


Svađe blokiraju evropski put BiH - Kozarac.ba\nPrema predviđanjima diplomata i političkih analitičara, Bosna i Hercegovina neće u skorije vrijeme moći potpisati Sporazum o stabilizaciji i pridruživanju jer predstavnici vladajućih političkih stranaka nastavljaju sabotirati evropski put države i reforme potrebne za napredak, piše Reuters.\nIako su predstavnici vladajućih političkih stranaka ovog mjeseca trebali održati svoje prošlogodišnje obećanje i reformisati podijeljenu policiju, uvjet koji je Evropska unija postavila za pridruživanje zajednici, ništa se nije desilo osim neslaganja koji dokazuju da još uvijek postoje brojni problemi.\n“Sada je izvjesno da BiH neće potpisati Sporazum o stabilizaciji i pridruživanju do kraja slovenskog mandata predsjedavanjem Evropskom unijom, a to je junu ove godine. Ukoliko domaći politički lideri nastave sa ovakvim ponašanjem, međunarodna zajednica morat će poduzeti određene mjere“, kazao je vosoki predstavnik Miroslav Lajčak.\nLajčak je nakon sastanka u Širokom Brijegu optužio političke lidere da svoje stranačke i lične interese postavljaju iznad interesa svojih građana.\nPolitički analitičari smatraju da su posljednje dešavanja samo pokazatelj koliko su bh. politički lideri nevoljni za postizanje kompromisa. Čak su i predstavnici Evropskog parlamenta jasno pokazali svoje razočarenje dešavanjima u BiH i stalnom zastoju i nazatku na putu ka Evropskoj uniji, piše Reuters.


Poziv za učešće – NSS održavanje mašina i opreme 2013 – ICR\nSa zadovoljstvom Vas pozivamo da učestvujete na XXXVIII Naučno-Stručnom skupu: ODRŽAVANJE MAŠINA I OPREME 2013 – OMO 2013, koji će biti održan od 24-27. juna 2013. godine u Budvi u hotelu Aleksandar u organizaciji: Mašinskog fakulteta u Beogradu, Društva održavalaca tehničkih sistema i Instituta za istraživanja i projektovanja u privredi (IIPP).\nOdržavanje Mašina i Opreme (OMO) je tradicionalni naučni-stručni skup koji se već dugi niz godina organizuje i koji svaki put uspešno okuplja predavače sa fakulteta, naučnih instituta i iz privrede i time obezbeđuje da se stručna javnost upozna sa koncepcijom, potrebama, preduzetim akcijama, mogućnostima i perspektivama razvoja u okviru široke oblasti, održavanja tehničkih i infrastrukturnih sistema.\nOve godine, pored osnovne tematske oblasti koja se tiče održavanja tehničkih sistema skup će poseban fokus staviti na obrađivanje tema i iz oblasti UPRAVLJANJA ODRŽAVANJEM INFRASTRUKTURE I IMOVINE PREDUZEĆA – ASSET MANAGEMENT.\nOpširnije o samom skupu kao i informacije o načinu prijavljivanja za učešće na skupu možete pogledati OVDE.\nTrees small, medium, or large, regardless of size, just about


Brčanski Forum - Federalna TV pripojila Brčko RS-u\nMalo je nedostajalo pa da rat bude produžen. Strana koja je zagovarala cjelovitu BiH nije htjela tokom pregovora u Daytonu da Brčko pripadne tvorevini Radovana Karadžića. Kada je bilo izvjesno da Slobodan Milošević ne želi iz velikosrpskih čeljusti ispustiti Brčko, naši su odustali od pregovora i bili su spremni na još borbe kako ne bi predali grad na Savi. Bili smo toliko uporni da je i Milošević vidio da neće moći biti sve po njegovom pa je omekšao i svjesno RS „prekinuo“ na ovom mjestu. Pristalo se da odluka o Brčkom bude kasnije donesena. Ipak, ono nije ostalo u RS-u, postalo je distrikt.


Simeone: Ovo je prva velika stranica u istoriji prelepog "Metropolitana" - Smedia\nSimeone: Ovo je prva velika stranica u istoriji prelepog "Metropolitana"\n04.05.2018 | 11:44\nTrener Atletika iz Madrida Dijego Simeone izjavio je posle pobede protiv Arsenala da je trijumf vredan plasmana u finale Lige Evrope prva velika stranica ispisana u istoriji stadiona "Vanda Metropolitana".\nAtletiko je golom Dijega Koste savladao Arsenal i plasirao se u drugo finale Lige Evrope od kad je Simeone na čelu ekipe, koji je sinoć zbog suspenzije bio u loži.\n- Ovaj stadion pruža snagu za velike pobede. Osećao sam strast navijača, koji osećaju kada je ekipi potrebna dodatna energija sa tribina. Ovo je prva velika ispisana stranica u istoriji predivnog "Metropolitana" - izjavio je Simeone.


11.04.2019. 09:08 > 11:19\nTodosijević, koji je smenjen odlukom kosovskog premijera Ramuša Haradinaja zbog navodnog govora mržnje, naveo je da je posle smene ministra Nenada Rikala i očekivao ovakav sled dogadjaja.\n- To je samo pokušaj institucija u Prištini da na neke važne pozicije dovedu neke ljude koji će slepo slušati naredbe iz Prištine. Sa mnom takva situacija nije bila. Ja i kolege iz Srpske liste smo čvrsto vezani za državu Srbiju i u koordinaciji sa njom donosimo sve odluke, kao to je ova odluka danas da izađemo na izbore. Bojim se da će, posle ovakve odluke, pritisci biti još veći - rekao je Todosijević za TV Most.\nOn je rekao i da je odluka o izlasku na izbore za gradonačelnike u četiri opštine sa većinskim srpskim stanovništvom na severu Kosova i Metohije najbolje je rešenje. Kako je kazao za RTS, on Srbi sa KiM nisu imali mnogo političkih mogućnosti.\n- Mogli smo da ne izađemo i da tako uradimo kako je Priština zamišljala na neki način, ili da odlučimo da izađemo na izbore i da masovnim izlaskom ne damo prostora drugima da rade neke stvari - rekao je Todosijević.\nPrema njegovim rečima, prostora za manevar je svakako malo, iz Prištine svakodenvno dolaze provokacije, ali je cilj da se zaštite Srbi, a to je sada masovnim izlaskom na izbore.\n- Preduslovi sigurno neće biti ispunjeni, očekujemo dodatne pritiske i iz Prištine i sa strane, od drugih faktora - dodao je Todosijević.\nOn je istakao da očekuje podršku svoje države Srbije i od predsednika Aleksandra Vučića kao i od srpskog naroda na prostoru KiM.\nUpitan hoće li to dovesti do novih podela, Todosijević kaže da je Srpska lista na prošlim izborima dobila 90 odsto glasova Srba i da veruje da će politička volja i ovog puta biti opravdana. On ne očekuje sukobe, ali provokacije da, jer, kako ističe, svaki dan na KiM je neizvestan.\nTodosijević je rekao i da je odluka kosovskog premijera Ramuša Haradinaja da ga smeni sa mesta ministra bila očekivana, kao pokušaj da se na neke važne pozicije dovedu ljude koji će slepo slušati naredbe iz Prištine. Upitan kome Haradinaj šalje poruku u ovom trenutku, Todosijević kaže da se ona šalje Srbima.\n- Ako imate drugačije mišljenje od onog u Prištini, za vas nema mesta na prostoru KiM - zaključio je Todosijević.


Kina Prilagođeno prilagođeni Pe ispis zaštitne folije za zaštitu površine dobavljača i proizvođača i tvornica - najbolje cijene - Shengfa\nPrilagođena zaštitna folija za zaštitu od ispiranja\nPrilagođena zaštitna folija za pe štampanje za zaštitu površine Mnogi kupci moraju štampati film, žele da stavljaju svoj LOGO, informacije o proizvodu ili informacije o kompaniji na površinu zaštitnog filma koji može da poveća njihov uticaj na brend. Tako je tehnologija štampanja veoma važna za ...\nMnogim kupcima je potrebno štampati film, žele staviti svoj LOGO, informacije o proizvodu ili informacije o kompaniji na površinu zaštitnog filma koji može povećati njihov utjecaj na brand. Tako je tehnologija štampe veoma važna za zaštitnu filmsku industriju, ona bi trebala biti sigurna da neće imati nikakvu štampu na površini proizvoda kada uklonite zaštitni film.\nPrilagođena zaštitna folija za ispis na površini za zaštitu površine\nime proizvoda Prilagođena zaštitna folija za zaštitu od ispiranja\nPrikaz proizvoda našeg zaštitnog filma za štampanje\nZaštitna folija može zaštititi brojne proizvode od ogrebotina, oznaka, oštećenja i prljavštine u procesu savijanja, prešanja, valjanja, transporta i ugradnje itd.\nFolija za štampanje se široko koristi za zaštitu površine\nMnoge druge površine\nHot Tags: prilagođeni pe ispis zaštitni film za površinsku zaštitu, Kina, dobavljači, proizvođači, tvornica, prilagođeni, kupiti, cijena, OEM, za prodaju\nPar: Pe Film za tepih\nSljedeći: Jasan prozirni zaštitni film\nLaminat zaštitni film\nZaštitni film sa samoljepljivim premazom\nPodna višeslojna zaštitna folija


Korporativni blog portala NekretnineSrbije.com » Ivana Vasić\nZloupotreba brenda kao vrsta reklame\nAutor: Ivana Vasić Objavljeno: 10/06/2009 Ocenite članak: Tagovano pod: besplatna reklama, marketing, nekretnine oglasi, portal\nPostoje razne vrste oglašavanja i reklamiranja, koje subjekti na različite načine koriste ili zloupotrebljavaju. U suštini, najčešće se teži ka kreiranju što bolje reklamne kampanje uz što manje finansijskih izdataka. Neki, doduše, umeju i da preteraju sa upotrebom besplatnih načina reklamiranja pa posegnu za ne baš etičkim sredstvima oglašavanja koje se kose sa dobrim poslovnim odnosima i fer konkurencijom.\nJedno od tih sredstava jeste okorišćavanje o već izgrađeno ime. Akteri ovakvih radnji su, uglavnom, male, novoosnovane firme (ili pojedinci) sa neizgrađenom reputacijom koji nastoje da koristeći sličan naziv sa već popularnim i dokazanim firmama, preuzmu njihovu popularnost.\nIdući tom logikom, firme-predatori menjaju svoj naziv na taj način, što samo preuzmu naziv popularne firme promenivši ga kroz padeže. Tom prilikom zakupe i domen koji prati preuzeti naziv a upućuje po smislu na originalni, što ima iznenađujući psihološki efekat na javnost. Ponavljam, ovaj vid samoreklamiranja je apsolutno neprihvatljiv u ozbiljnom poslovnom svetu i pokretaču te ideje dugoročno može doneti više štete nego koristi, pošto se vrlo brzo otkrije zloupotreba.


Politički forum: Ništa od priče o Srbiji u EU 2020. godine. Fondacija Centar za demokratiju\nPolitički forum: Ništa od priče o Srbiji u EU 2020. godine\nOdržana debata Demokratskog političkog foruma: "Šta su doneli izbori"\nSociološkinja Vesna Pešić izjavila je da je posle vanrednih parlamentarnih izbora priča o Srbiji u Evropskoj uniju do 2020. "prazna priča" jer su u parlament ušle stranke proruske, pronacionalističke i ultranacionalističke orijentacije, kao i da će biti nastavljen "pad u zaostalost".\n"Sada ćemo u Skupštini Srbije imati ruske poslanike, jer su u parlament ušle Srpska radikalna stranka, Demokratska stranka Srbije i pokret Dveri, pa i sam Aleksandar Vučić tu pripada, zato je priča o EU do 2020. godine prazna", kazala je ona u Beogradu na debati Fondacije Centra za demokratiju "Šta su doneli izbori", koja se održava u okviru projekta Demokratski politički forum.\nOna je ocenila da je pozitivno to što je Srpska napredna stranka (SNS) dobila manji broj mandata čime je "sužen krug dominacije njenog lidera", dodavši da izbori u Srbiji nisu bili fer i pošteni jer je lider SNS-a "od jutra do mraka bio na TV", a da su izbornu kampanju obeležile prazne parole, među kojima "Budućnost umesto prošlosti" i "Ujedinjeni možemo sve", bez najave reformi.\n"On (Vučić) je rekao da su izbori referendum o njemu, cela kampanja je bio on, na sva tri nivoa se glasalo o njemu. Nije bilo nijedne rasprave o prioritetnim pitanjima", kazala je Vesna Pešić.\nPrema njenim rečima, Srbija će u narednom periodu verovatno nastaviti "trend propadanja", odnosno nastaviće da "pada u zaostalost".\n"Moramo gledati izbore u kontekstu da je Srbija u padu u zaostalost. Taj pad u zaostalost nema izgleda da će se zaustaviti ni sada, nakon izbora. U padu u zaostalost sve postaje problem. Moj osećaj tonjenja Srbije je dramatičan, a ovi izbori nisu pokazali put kojim bi se iz toga moglo izaći", kazala je Vesna Pešić.\nZa demokratski orijentisanu opoziciju Vesna Pešić je kazala da te stranke mogu imati budućnost samo ako se prilagode vremenu u kojem se Srbija nalazi.\n"Demokratska opozicija, koja se rascepkala, pokazala je da je u krizi i da nije uspela da postigne potreban nivo kohezivnosti", ocenila je ona.\nPredsednik Upravnog odbora Fondacije Centar za demokratiju Dragoljub Mićunović kazao je da je situacija u rasporedu političkih snaga u Srbiji nakon prevremenih parlamentarnih izbora ista kao na početku 90-ih godina.\n"Pitanje je da li smo uopšte napredovali od tog vremena. Od izbora pre dva dana imamo pojačavanje manipulacije i nastojanje da se vlast prigrabi", kazao je on i dodao da je za Srbiju važno videti kakve resurse ima i da li priča o njenom evropskom putu uopšte ima smisla.\nKako je naveo, od 2012. godine vlast u Srbiji počinje da se "sužava i skuplja oko jednog čoveka, koji je prvo bio potpredsednik, pa predsednik Vlade, pa su bili još jedni izbori da bi se to ponovo potvrdilo".\nEkonomista Milan Kovačević rekao je da u izbornoj kampanji nije bilo ekonomskih tema, iako je Vlada ovu godinu proglasila godinom preduzetništva.\nOn je rekao da je Vučiću važnije od ekonomije bilo da "zameni 27 mandata za dve godine vladavine".\n"Ja se bojim da je u Srbiji liberalizam izgubio i da je na delu autoritarizam", kazao je Kovačević.\nNa debati su učestvovali: Prof. dr Dragoljub Mićunović (FCD), Vesna Pešić (sociološkinja), Heinz Albert Huthmacher (Fridrich Ebert Stiftung), Nataša Vučković (FCD), prof. dr Snežana Šantić (Udruženje penzionera Stari Grad), Miroslav Ružica (Centar za istraživanje javnih politika), Srećko Mihailović (Centar za razvoj sindikalizma), Ksenija Petovar (FCD), Đorđe Vlajić (novinar), Nikola Grujić (predstavnik Poverenika za zaštitu ravnopravnosti), Vesna Bajić (UGS Nezavisnost), Boško Jakšić (spoljnopolitički komentator), Zvonimir Tešić (Sindikat penzionera Srbije), Vesna Petrović (Beogradski centar za ljudska prava), Srbijanka Turajlić (Elektrotehnički fakultet), Ana Janković Jovanović (Komitet pravnika za ljudska prava), Marinko Vučinić (Beogradska otvorena škola), Đorđe Popović (Beogradski fond za političku izuzetnost), Đorđe Vukadinović (Nova srpska politička misao), Milan Kovačević (konsultant), Vukašin Pavlović (Fakultet političkih nauka), Zoran Lutovac (Institut društvenih nauka), Maja Sedlarević (LSV), Ilija Vučević (KLIPING), Filip Žarković (KLIPING), Aleksandra Marković (CESID), Tibor Moldovai (Institut za evropske poslove), Zoran Stoiljković (Fakultet političkih nauka), Ivan Vujačić (Ekonomski fakultet), Stevica Deđanski (Centar za razvoj međunarodne saradnje), i drugi.\nDebata pod nazivom "Šta su doneli izbori" održana je 26. aprila 2016. godine u Press centru Udruženja novinara Srbije u Beogradu.\nFondacija Centar za demokratiju u saradnji sa Fridrih Ebert Fondacijom pokrenula je seriju debata o strateškim pitanjima razvoja Srbije i društva u okviru projekta "Demokratski politički forum".


Dnevni izveštaj 09.10.2019\nPredstavnici domaćeg i stranog kapitala ocenili su danas da je Srbiji potreban rast od 5 odsto BDP-a godišnje i da se mora povećati nivo domaćeg ulaganja, a što je moguće jedino obezbeđivanjem jednakih uslova na tržištu za sve kompanije i poštovanje zakona i procedura. Predsednik Saveza ekonomista Srbije Aleksandar Vlahović govorio je o potrebi povećanja ukupnog nivoa investicija, a kako bi se obezbedio inkluzivni i samoodrživi rast. "Ključni doprinosi rastu moraju biti investicije i izvoz, a ne potrošnja i uvoz", kaže Vlahović za Tanjug. Razvoj srpske ekonomije zavisi od mnogih faktora, a pre svega od priliva novca, investicija, ali i kvaliteta radne snage u zemlji, dodaje predsednik ITM grupe Toplica Spasojević koji smatra da treba više raditi na povećanju stopa rasta.\nPredsednik Privredne komore Srbije Marko Čadež i predsednik Odbora za ekonomske odnose sa inostranstvom Nail Olpak, otvarajući poslovni forum Srbija - Turska, ocenili su da će otvaranje industrijske zone iz Istanbula u blizini Beograda dati potpuno novi impuls ekonomskim odnosima dve zemlje. Radimo na dovođenju velike industrijske zone iz Istanbula sa 16 fabrika u blizini Beograda. Nadam se da ćemo to veoma brzo ostvariti, preduslovi su tu, postoji politička volja i to je nešto što će dati potpuno novi impuls našim ekonomskim odnosima - kazao je Čadež.\nEkonomije Z. Balkana usporavaju, Srbija prosečna\nPrivredni rast Srbije iznosiće ove godine 3,3 odsto, što je 0,1 poen iznad proseka zemalja Zapadnog Balkana, čije ekonomije usporavaju, upozoravaju stručnjaci Svetske banke. U regionalnom delu godišnjeg globalnog izveštaja, prezentovanom u Kancelariji Svetske banke u Beogradu, navodi se da ekonomska aktivnost na Zapadnom Balkanu usporava, s obzirom na činjenicu da se nastavlja silazni trend investicija i izvoza. Procenjuje se da će u 2019. rast u regionu iznositi 3,2 odsto, što je pad u odnosu na 3,9 procenata prošle godine. Iako se za 2020. i 2021. godinu predviđa rast regionalne ekonomije, on će, kako se dodaje, ostati neznatno ispod desetogodišnjeg maksimuma postignutog 2018. godine.\nIndeksi na Wall Streetu u solidnim minusima nakon odluke SAD da uvede nove restrikcije za kineske kompanije; Evropski indeksi u crvenom\nJučerašnji dan na vodećim svetskim berzama nije dobro završen, tačnije došlo je do novog solidnog pada vodećih indeksa na američkim berzama, a glavni povod za to je odluka američke administracije da uvede sankcije za nekoliko kineskih firmi (iz segmenta veštačke inteligencije), zbog kako se navodi, neadekvatnog tretmana kineskih ujgura, tamošnje nacionalne manjine. Ovaj prilično čudan potez razočarao je tržište i uneo dodatnu sumnju u iole pozitivan ishod predstojećih pregovora. S&P500 izgubio je juče 1,6% a Nasdaq 1,7%.\nPosebnih korporativnih dešavanja nije bilo a na polju makro objava izdvajamo da proizvođačka inflacija u SAD u septembru nije ni postojala, tačnije došlo je do pada opšteg nivoa proizvođačkim cena zbog manjih troškova proizvodnje.\nEvropski indeksi završili su utorak negativnim trendom pošto su nedavna dešavanja na relaciji SAD-Kina, očito smanjila šansu za ozbiljniji dogovor dve strane na predstojećem samitu. Stoxx600 izgubio je 0,97%, a najgore su prošli sektori maloprodaje i turizma.\nOd korporativnih dešavanja verovatno je najviše pažnje privukla objava sa berze u Hong Kongu da povlači svoju ponudu za preuzimanje berze u Londonu, vrednu 39 milijarde USD, pošto istu nije prihvatio bord direktora. LSE je izgubio oko 6% na dnevnom nivou.


#KampanjaNaDar: Socijalno preduzetništvo je biznis rešenje za socijalne probleme! - PORTAL\n#KampanjaNaDar: Socijalno preduzetništvo je biznis rešenje za socijalne probleme!\nPovodom 5. rođendana, Marketing mreža pokrenula je društveno odgovornu akciju #KampanjaNaDar, a koju je podržalo i aktivno se uključilo čak 17 socijalnih preduzeća i udruženja, kao i kreativnih, PR i digitalnih agencija u Srbiji. Među njima je i agencija Havas Adriatic, koja će u okviru ove akcije donirati kampanju udruženju Liceulice.\nTim povodom, razgovarali smo sa Igorom Savićem, direktorkom agencije Havas Adriatic i Milosavom Marinovićem, direktorom i glavnim i odgovornim urednikom magazina LiceUlice.\nHavas Adriatic: Veza između bilo kakvog poslovanja i zajednice u kojoj se ono razvija je nešto na čemu je potrebno konstantno raditi, strateški, praktično i u oba smera. Kompanije u velikoj meri utiču na ekonomsku i društvenu sliku tržišta i imaju mogućnost da unaprede zajednicu ovakvim i sličnim akcijama, odnosno da kreiraju razliku. Ta razlika je posebno vidljiva kroz projekte kao što je Liceulice i kroz njegovu podršku ljudima na marginama društva u kom živimo i radimo. Havas kao grupacija gaji snažan momenat podrške društveno odgovornim projektima globalno i mi to gledamo da ispratimo i na tržištu regiona koje pokrivamo. U ovom slučaju je to inkluzija, pa na neki način i gentrifikacija, što je sveprisutna tema generalno, a posebno u tranzicionim sredinama poput naše.\nLiceulice: Socijalna preduzeća u Srbiji generalno pate od nedostataka resursa finansijskih, kadrovskih i svih drugih. Pošto je u proizvodnom (investicionom) lancu poslednja karika marketing i promocija, najčešće ostaju i najslabija karika, što se naravno odražava na plasman roba i usluga socijalnih preduzeća. U tom smislu, svaka ovakva prilika je dobrodošla, jer podrška u ovoj sferi trajno unapredjuje naš rad. Liceulice ima i kvalitetan proizvod i snažnu socijalnu komponentu, pa očekujemo da kroz učešće u #KampanjaNaDar te činjenice dopru do još većeg broja građana, što je i osnovna svrha promocije, a za šta sami nemamo dovoljno snage. Kao mediji, Liceulice stoji na stanovištu da je veoma važno da na inovativan i prijemčiv (široj publici) način govorimo o različitim društvenim problemima, i posebno o putevima za njihovo ublažavanje. To je i deo naše misije koju realizujemo i kroz dizajn magazina, koji je uvek angažovan i u vezi sa temom aktuelnog broja, preko izbora tema i načina na koji obrađujemo društvene probleme.\nHavas Adriatic: Strateški i partnerski pristup često su najbolji put do postizanja cilja. Saradnja i međusobno poverenje su nešto na čemu bi trebalo da se zasniva odnos sa zajednicom. Stvaranje boljih uslova za život i boljeg poslovnog okruženja trebalo bi da bude misija svakog pojedinca, a kombinovanjem znanja, talenata i kontakata koje ljudi iz naše industrije poseduju, može da se dođe do kvalitetnih rezultata. #KampanjaNaDar je sjajna inicijativa i mogućnost da oni koji žele, koristeći svoja znanja i veštine koje i inače svakodnevno koriste u poslu, daju doprinos zajednici i podstaknu svest o potrebi pomoći ljudima kojima je ona neophodna, ljudima oko nas, ljudima koji zaslužuju drugu šansu.\nLiceulice: Poznata je činjenica da sami možemo veoma malo, a udruženi mnogo više. Socijalna preduzeća moraju da budu umrežena, jer svako od njih pojedinačno ima manjak resursa i kapaciteta. Jedino udruženi možemo ostvariti naše ciljeve. Liceulice i deluje kao svojevrsna aktivistička platforma kroz koju udruženi deluju mnoge institucije, firme, nevladine organizacije i pojedinci upravo zato jer im je svima stalo do unapređenja zajednice, a ovaj projkat pruža osnov za konkretno delovanje. Samo udruženi možemo da damo doprinos u jačanju socijalne kohezije, kreativnosti i preduzetničkog duha u našem društvu.\nHavas Adriatic: Značaj kreativne industrije veoma je važan, kako sa ekonomskog, tako i sa društvenog stanovišta. Ova industrija u svetu čini više od 7% GDP-a, a o tome koliko kreativnost, pored svoje kulturne misije, pokreće ekonomski rast, govori i činjenica da upravo ova industrija predstavlja jednu od vodećih po stepenu godišnjeg rasta koji ide i do 20% u razvijenim zemljama. Kako u svetu, tako i kod nas, trendovi se menjaju i stvari evoluiraju usled novih izazova, postaju efikasnije, optimalnije. Svedoci smo toga kroz svakodnevno poslovanje i težimo da budemo jedan od pokretača nove energije i deo rešenja kroz partnerstva kako sa našim klijentima i partnerima, tako i sa vladinim i nevladinim institucijama. Pored toga što je preko 4% građana Srbije zaposleno u nekom od sektora ove industrije, ona predstavlja jednu od najbrže rastućih u domaćoj i regionalnoj privredi. Snaga agencije Havas Adriatic leži u tome da, pored individualne kreativnosti i talenta, timovi u Beogradu imaju mogućnost korišćenja alata Havas grupacije kao što je CBI® (Creative Business Ideas) koji kroz kreativnu marketing komunikaciju donosi zapravo poslovne rezultate. Koristeći “know how” grupacije, apsolutno pratimo sve svetske trendove u našem poslovanju, doprinosimo edukacijom našeg regiona prenoseći znanja sa naprednijih tržišta i verujemo da će trend rasta i uticaja ove industrije, kako na privredu tako i kulturu, biti sve veći i u Srbiji.\nLiceulice: Ako uzmemo u obzir činjenicu da je u razvijenim zemljama godišnji promet u socijalnom preduzetništvu iskazuje u milionima evra, jasno je da ovde leži veoma značajan ekonomski potencijal za razvoj privrede jednog društva. Pored ove dobiti, tu je i ona na kontu društvene kohezije i smanjenju isključenosti i siromaštva, jer je socijalno preduzetništvo, između ostalog i način zapošljavanja teško upošljivih kategorija stanovnika. Za zdrav i održiv razvoj društva bitan je i model raspodele koji afirmiše socijalno preduzetništvo (ili “bolja ekonomija” kako ga još zovu) , a koji je u suprotnosti sa trenutno dominantnim modelom u kom bogati postanu još bogatiji, a siromašni još siromašniji.\nTekst objavio: UrednikDatum: 05.09.2017, 02:19 05.09.2017


Zaslađeni napici: Da li izazivaju rak - BBC News na srpskom - Dnevni list Danas\nPočetna » BBC News na srpskom » Zaslađeni napici: Da li izazivaju rak\n0Piše: BBC News na srpskom 11. jula 2019. 18.57\n„Ipak, zaključak je da postoji istinska uzročna veza između unosa zaslađenih napitaka i razvijanja karcinoma i to još uvek zahteva dodatna ispitivanja“, rekao je dr Grejem Viler, statističar u britanskoj organizaciji za istraživanje raka Cancer Research UK.\n„Dok ova studija ne nudi definitivan uzročni odgovor o šećeru i raku, ipak doprinosi celokupnoj slici o značaju aktuelne struje smanjivanja unosa šećera“, rekla je dr Amelija Lejk iz Univerziteta Tisajd.\nOna dodaje i da je „smanjivanje količine šećera u našoj ishrani izuetno važno“.\n„Gojaznost i povećanje telesne težine koji su izazvani preteranim unosom zaslađenih sokova su definitivno imali ulogu u toj vezi, ali je nisu objasnili“, rekla naučnica dr Matild Tuvije za BBC.\nFrancuski naučnici kažu da je veza „izazvana šećernim sadržajem“ i da krive nivo šećera u krvi.\n„Smatram da je biološka verovatnoća ovoga mala, imajući u vidu da nije bilo značajne razlike između grupa u odnosu na telesnu težinu ili učestalost dijabetesa, koji se često navodi kao povezani rizik“, rekla je Ketrin Kolins, nutricionistkinja u britanskoj Nacionalnoj zdravstvenoj službi.\n„Poznato je da su zaslađena pića povezana sa povećanim rizikom od kardiovaskularnih bolesti, preterane težine, gojaznosti i dijabetesa“, rekla je dr Tuvije.\n„Ali ono što mi pokazujemo jeste da su, možda, povezana i sa rizikom od raka“.\n„Ovi podaci podržavaju relevantnost postojećih nutricionističkih preporuka o ograničavanju unosa zaslađenih pića, uključujući i sokove od 100% voća, kao i političke mere, kao što su oporezivanje i marketinške restrikcije usmerene prema zaslađenim napicima“, navodi se u njihovom izveštaju.\nBritanska asocijacija bezalkoholnih pića kaže da istraživanje „ne pruža dokaze o uzroku, kao što i autori spremno priznaju“.\nNjihov generalni direktor Gevin Partington je dodao da su „sokovi bezbedni za piće kao deo balansirane ishrane.“\n„Industrija bezalkoholnih pića prepoznaje da treba da igra ulogu u pomaganju u borbi protiv gojaznosti, zbog čega smo bili predvodnici u smanjenju nivoa kalorija i šećera“.


Dačić: Režim izaziva antisrpsko raspoloženje u Crnoj Gori, ugrožava interese srpskog naroda i SPC! – Borba\nDačić: Režim izaziva antisrpsko raspoloženje u Crnoj Gori, ugrožava interese srpskog naroda i SPC!\nŠef srpske diplomatije Ivica Dačić smatra da je Zakon o slobodi vjeroispovijesti u Crnoj Gori najveći autogol Mila Đukanovića, a za sebe kaže da je svaki dan u litijama, jer svaki dan nastupa u interesu srpskog naroda i Srpske pravoslavne crkve.\nU izjavi za Sputnjik Dačić je ponovio da Srbija želi najbolje moguće odnose sa svojim južnim susedom.\n„Ne želimo loše odnose sa Crnom Gorom, naprotiv, želimo najbolje moguće odnose. Ljudi su ispreplijetani, u Srbiji živi na stotine hiljada ljudi koji su porijeklom iz Crne Gore. Srbija i Crna Gora nisu uvijek bile u jednoj državi, imale su više državnih oblika, ali se nikad nisu međusobno sukobljavale i napadale. Zato mislim da je ovaj zakon loš, zato što izaziva antisrpsko raspoloženje u Crnoj Gori, ugrožava interese srpskog naroda i SPC i mislim da te probleme mogu da riješe jedino oni sami unutar Crne Gore“, rekao je on i dodaje:\n„Smatramo da jedino dijalogom i na miran način mogu da se riješe ovi problemi”, rekao je Dačić.\nUpitan da prokomentariše to što se Crna Gora u vezi s tim pitanjem obratila za pomoć NATO-u, Dačić kaže da je Podgorica to demantovala, ali da su iz Alijanse ipak rekli da se neće miješati u takva pitanja, odnosno u donošenje zakona o takozvanim vjerskim slobodama.\n„To je najveći autogol Mila Đukanovića“, rekao je on.\nNa pitanje da li će se pridružiti litijama koje se organizuju u Srbiji Dačić je rekao:\n„Nisam išao u litije, jer za mene su litije svaki dan moji nastupi koje imam, koji su u interesu SPC i srpskog naroda.“\nDodao je da misli da je to veoma važno, jer pokazuje koliko ljudi podržavaju tu ideju i koliko je ona vanpolitička i univerzalnog karaktera.\n„Mislim da su vlasti Crne Gore pogriješile. Oni ne mogu da vode politiku koja se bazira na antisrpskim stavovima. Srba ima 29 odsto u Crnoj Gori, a u državnoj administraciji ih ima samo pet odsto. To u Srbiji nije slučaj, na našu sreću i na naš ponos”, rekao je on.\nKremlj odgovara Turskoj: Sirija ne teroriše civile, već bombarduje teroriste\nKatnić upoznao Tužilački savjet o istrazi protiv Nenada Vujoševića


Gordana Matković: Odsustvo vladavine prva i korupcija doprinose sve većim socijalnim razlikama\nBeta 25. novembra 2020. 12:25\n„U takvim uslovima siromašniji postaju još siromašniji, a bogatiji još bogatiji. Plašim se da će posledice ekonomske krize izazvane pandemijom biti pogubne za najsiromašnije gradjane“, kazala je Matković za portal Sindikata Nezavisnost.\n„Iznosi socijalne pomoći i dečijeg dodatka su i dalje niski, institucionalne usluge kao neprihvatljiv vid zaštite i dalje dominiraju, nedostaju nam kapaciteti za dečiju zaštitu, usluge u zajednici su nerazvijene“, ocenila je Matković.\n„Naša socijalna davanja, nisu dovoljna niti stižu do svih koji nemaju dovoljno sredstava za život. Sasvim je jasno da postoji potreba da se mehanizmi zaštite kao što je novčana socijalna pomoć dodatno unaprede kao što je u dva maha i učinjeno, 2001. i 2010. godine“, kazala je ona.\n„Prvo, ako se formulišu kvalitetno i uz profesionalni i društveni konsenzus i drugo, ako se primenjuju. Ispunjenje ovog drugog uslova podrazumeva da se prati sprovodjenje strategije, u kojoj su jasno definisane aktivnosti, indikatori“, objasnila je ona.\nUpitana koje su posledice velikog siromaštva u Srbiji, Matković kaže da je najteža posledica niskog životnog standarda, ali i neuredjene države i neizvesne perspektive – odluka o napuštanju zemlje.\n„Za mene je to najteža posledica. Na nivou porodice nepovoljni obrazovni i zdravstveni ishodi su svakako medju najtežim posledicama koje vode i začaranom krugu siromaštva“, kazala je Matković.\n„Trebalo bi da se uvede neka vrsta socijalnih penzija za najstarije, povećanje pondera koji se dodeljuje deci starijeg uzrasta i uvodjenje univerzalnog dečijeg dodatak za decu osnovno-školskog uzrasta koja žive u neuslovnim romskim naseljima“, kazala je Matković.


Poslodavci dižu plate metalcima za 4,8 odsto\nM. D. 13. maja 2016. 09:53\nSindikati i poslodavci u nemačkom snažnom sektoru metaloprerađivačke i mašinske industrije postigli su dogovor o povećanju plata od 4,8 odsto za 3,8 miliona radnika u tom sektoru, saopštio je danas sindikat IG Metal.\nPrema takozvanom pilot sporazumu za saveznu državu Severna Rajna-Vestfalija, koji će služiti kao reper za ostatak zemlje, radnici će dobiti jednokratnu uplatu od 150 evra u periodu april-juni 2016, prenosi agencija Frans pres.\nPosle toga njihove zarade će 1. jula biti povećane za 2,8 procenata i ponovo za 2,0 odsto u aprilu 2017, navodi se u saopštenju sindikata IG Metal.\nSporazum o platama će važiti 21 mesec, ali on sadrži i klauzulu koja omogućava kompanijama koje su u finansijskim teškoćama da odlože jednokratnu uplatu, kao i da odgode drugu fazu povećanja plata, precizira sindikat.\nU radničkoj organizaciji su tokom pregovora insistirali na tome da će povećanje plata „ojačati tražnju“, koja je trenutno jedan od glavnih stubova ekonomskog oporavka Nemačke.\nKako se dodaje sindikat je tražio povećanje plata za pet posto, s obzirom na povoljnui situaciju sa profitima mnogih kompanija u sektoru, dok su poslodavci ponudili povećanje od 2,1 odsto u razdoblju od dve godine.\nPrethodni sporazum o platama između sindikata i saveza nemačkih poslodavaca, Gesamtmetalm istekao je u martu, navodi francuska agencija.\nBrnabic: U 3. kvartalu značajno povećana ulaganja u privredu\nVlada odlučila da se nastavi s programom „Moja prva…\nVlada odlučila: Nastavlja se program „Moja prva…